url: =Numeikhat Internet lawmngaihpa’n kimuhpih nuamlo ahih manin inndawnpan tuahsawm :: ZOMI DAILY\nposted on 30 December 2017 at 11:48 am Lomkholna: News, Sawltak, Singapore, Taiwan, World\nSingapore gamsung aom numeikhat leh Taiwan gamsung aom pasal khat Internet tungtawn in kithei uh a, “Online Lover” ci’n Online tungtawn in kingai uhhi. Tua Singapore numeinu pen alawmpa tawh akimu dingin Singapore pekpanin Taiwan ah vanleng tawh valeng tautau a, ahi zongin alawmpa tawh kimutheilo ahih manin, khasialua in amahleh amah ki thahlupsawm, Suicide sawm cih Taiwanese Media te’n genkhia uhhi.\nTua Singapore numeinu pen kum 37 aphakhin khat hi a, aminpen “Ms. Chew” cihbek in kithei hi. Hih buaina thupiang vaitawh kisai in Singapore Ministry of Foreign Affairs (MFA) te’nzong theikhin in buaipih uh cih Straits Times te’n genkhia hi.\nBuaina apianni pen Thursday (Dec 28) ni hi a, Taiwan gamsung aom Taoyuan City sungah sunlam 12:30pm hunpawl in thupiang ahihi.\nMs. Chew kici numeinu pen Zhongli District’s Yanping Road aom mawtaw koihna Multistorey Carpark ii atungdawn panin amahleh amah ki thahlupsawm, tuahkhiatsawm hi ci’n Shin Min Daily News te’n genkhia uhhi.\nTua Mulitistorey Carpark pen inndawl 5 (five-storey) asang hi a, tuatung panin lenkhiatsawm in dingvelval hi. Tuabang in aomlaitak akimuh ciangin Taiwan Police te kizasak pahhi. Police tezong tuaphual ah Civil Defence Force tetawh amanlangin delhpah uhhi. Meiphelh mawtaw Fire Engine khatzong keng uhhi.\nAphual atun ciangin Ms. Chew pen alungsim linglawng in aomlaitak ahih manin, ageinai nehtheihlo uhhi. Tuaciang in kumpi thunei te’n damdam in zolbawlbawl uh a, innkhumdawn ah lamzikpi nungngaksa in tusakthei uhhi.\nVideo: Singaporean woman flies to Taiwan to meet online lover, attempts suicide when he fails to turn up\nTuabang in lamzikpi nungngaksa in atut laitak in anunglam panin meiphelh mawtaw tawh tui khauhtak in kapsak uh a, tua Ms. Chew pen amailam ah tuksuksak uhhi. Tualaitak in ageinai aom thunei te’n amanlang in delhphei in lenkipthei uhhi. (meiphelh mawtaw azatzia ngaihsutsiam mahmah)\nTuaciang in Officers te’n ahonkhiat khittheih phetin amanlang in zato ah puakpah uhhi.\nTaiwan News Outlet khat ahi Liberty Times Net te ii genkhiatna ah hih Ms. Chew akicinu pen Online tungtawn in pasal khattawh kingai uh cihi.\nMore: Taiwan numei khat alupnasung buahbanglua mahmah ahih manin alawmpa tawh kikhenlawh\nTua alawmngaihpa pen Taiwan ah ka om ci ahih manin, tuapa tawh akimuding in Singapore pekpan in apai vingveng hi a, ahi zongin Taiwan atunkhit ciangin alawmpa’n kongki muhpih nuamkei cimiaumawk ahih manin, khasia mahmah hi. Anuntak sangin sinuamzaw ahih manin, Carparking inndawn ah kahto in atuahsuksawm, aki sihbawlsawm cimawk hi. “Internet natna” ihcihcih hikan hiloding hi, Internet in sihna dongah hong tunpihthei himawk hi. Zomi nungak tangval tuailai te’n Internet zatsiamni. Sawltak #zomidaily\nPrevious: Munkhai’nu tung’h lungdamkohna ~ Lengtong Pauno\nNext: Mihau pasal bang ci tenpih thei ding\nKawlzang kuam pan Zomite Aksi pi, Pu Kam Za Mung\nZAM Thupuak :: 01 Sep 19 (Zomi Idol Malaysia tawh kisai)


timestamp: atn

url: =Delayed gratification or Delay of gratification; Da-dam in e, a ngakzote’ thupha :: ZOMI DAILY\nposted on 25 February 2019 at 10:55 am Lomkholna: Article, Nantalsuan\nTaaidikdek in, a kisuk khitteh zankhua-thapaai thuktung-ah a kihuan vaimimciim tawh a khangkhia minamte ih hi uh hi. Damdam-in a ki-uui dildel, antuilim duhphadiak in, ih nekciangzong keu tawh hawp-in a hai ngiingeeilai-nuamte’ih hi uh hi. Tuadung zui-in, thatanghoih cidam bek hilo-in, ih lungsim-puakziate’ zong neemzaw leh gina zaw-in, hehna-lungkimlohna khatzong, ih cillum tawh a valh ding-in, a kigen-a ki hanthawnden a thukhual leh ngeina-hoih nei Zomi a kicite’ ih hi uhhi.\nIh nuntaak, ih khannading takpi meh-uui manlo aa, ih kansukzual ban-ah, haaimanlo in, ih neksuk-buatbuat ciang’ phattuamna ih ngahdingzah-in, kingahlo thei hi. Nasep a kikin-luatna munlehgamte-ah inn-ah kihuan manlo-in, nekbaihtheih fastfood pen teelmasak hilo napi’ kizuan phamahmah hi. Tua hi-aa, mangkanggam bang-ah ansai pawlkhat te’n homecook a cih-uhleh, ki thupisak-zawdiak hi. Mihing zong, a hivulvulte sang-in, a gamta hiathiatte’ tawh kikhawlh nuamkisa zaw hi. Nasepna ahzong a manlangding’ a kisap mahbang-in, zulhlo-in septanghtangh-ding’ zong thupi kisa mahmah hi. A hizong nasep-sumsilaabek in, ih nuntaakna a kilamh khaakding kidophuai a hihi.\nMailam saupi en-in, lungduaitak-in gamtatna pan agah, a limciizaw leh sawtvei kimangzaw thupha pen, lungsim piicingte’ deih leh theihbek hilo zuihngiatding gamtat-ngaihsutnahoih thu manphakhat a hihi. Ankungte zong tulehtu in, a gah kine-theipah samlo hi. Nekbaihding-in, a kibawltheizong omkha-mahding aa, gahhun gahphaat-in a gahte tawh kibang theilo hi. Suanlehnek kithuah taktak theisam lo hi. Tua hi-a, suanhun omsak aa, lungduaitak-in, a gahlimcii a piandong ngak tinten-ding’ cihna a hihi. A ngakzo te’n thupha ngahding cihpen ih theihciat hi aa, tua ngakzawhna pen pilvanna leh cihtak-gen’telna thupha khatzong a na hi gige hi. An amin-mateng, singgah a min-mateng, nekpahding kilawmlo bek hilo, gilsungzong damlosak thei hi. Lamkhat leuleu ah, a minsa nagawnzong a huntun-mateng nekcinglo bang-in kikoih thei hi. A duhlo hi-lo in ki-uaisak, a limzaw ngakna-in, kibilhphot thei hi. Psalm a simte’n “Innlamte in a nilkhiat suang pen, innkiu suang bulpi suak khinta hi”, cih ih thei khinzo hi. Ih gumpa mahmah zong a muanhuai-suangpi ahihna zong etteh taak hi. A leitungvai -in ih kithuntantan seloh-hang, ih hihna-ah na omkhinkhian peuhleeng, hong kizatciang thupizaw cih upna a hihi.\nPawlkhat in, ih gamtat luheek a hoihlo khatpeuh en-in, a pianpih hi, peuh kicinuam phadiak laizang thei hi. Hatsat gentheihna khat tawh kipelh, suakta cihbang ih genciang-in, dawihaa-vang kikal pan suakta, ih cithei hi. Hikhinlo na hihtuak hi. Ngaihsutna haat mipilte’n gamtat luheek puahtheih, kidawptheih nading’ lampi a sialtheih nading-un a sakhituineek pan telgeh leh kantelnuam uh hi. Meikang bang hileh, a katkipatna a thu leh a mun theihloh phamawh sak uh hi. Natna hileh, a kipatna kan-in dalkhol nuam uhhi.\nMihingte’ a hainuam leh hai hong kicihding a ut’ ki tawmpha mahmah hi. A hizong, zawng bang-in, a ma-tawkheng mulo-pi, mi-aa peuh a koko zong ki omlel hi. Lungsim limlangh ah ki-en zel kisa mah taleeng zong, lungsim tawphah dungzui-in a gah ih nek-mateng a diktak-in, ih kimutheipak kei hi. Tua lungsim tawphah in, ih nuntaakna hong khangkha’n keileh hong kiamsak kici hi. Mipil te’n bel tutawm aa, sintheih a hihteei hang’ neulai pek-pan khaicii bang-in vawhkholhhuai naci uhhi.\nLungsimpuakzia tampi a omna sungpan, ih thulu “damdam in e” ih cih pen a kammalhoih bek hilo, zaknophuai thu a hihi. NulehPa hoih a kicite’n a tate’uh masakden cih pen, a ngeina ahihmah bang-in, makaai-hoih a kigen ciang-in, midangte-a diakdiak in, a nungzuite-uh, masak-zodending cih lungsimvaangh-neihna pen a thupi-mahmah neihloh theihloh in kigen a hihi. Leader eats last-‘Makaaite’n nenunung’ kici aa, sepding doding leh thuakdingte bek masak in, nekding a kicinkei-lehzong ngawlngam lel kici hi. Banghang hiam cihleh, makaai-te’n mailam saupi (big picture) mukhol uh aa, a kilunggulh-taktak pen ngakzo lel cihna a hihi.\nIh paunak “Muhpeuhpeuh nepahpah hauhciang omlo” a cih tawh kilehbulh-in, lungduai tak-in, a hoihzaw a limciizaw ngaakzawhna lungsim-kizawhna tawh “damdam in e” a kici, ih hi gige hi. Lo kikhawh ciang-in Zolo leh Simlo namnih om aa, Zolo pen kilahak zaw in nget(lungno)in zong nehak bek hilo, liimzawdiak kici hi. Tuhun nekbaihtheih-kiallap ding a kibawlte’ sang-in kumtawn-khatawn innkhawite’ mah limzawdiak leh lunggulhhuai zaw a hihi. Kiallap bektawh lungkimsawm pahpahbel sup-huai lua hi. Koikoi ih tungzong’ Zongeina Zodan-mah tawh a kizawittawn a taaidikdek, amin-niknek, a neelngilngeei-aa ki-uui, nuntaak-khuasak, gamtat-luheek , ngaihsutna pen, ei-aa ding-in a limzawden lelding hi.\nA limciizaw-ih masuantaktak, ih ngakkaal-in, nekbaihnopna lungsimte sialkhau khihbang-in, khih tinten dih ni. Nantal’suan\nHong tawsawn thute:\n2. Psalm 118:22 (http://www.myanmarbible.com/bible/Tedim/html/OT/Psalms/Psalms118.html#ch118)\n3. Tuhun thuthang gamtatzia pawlkhat leh lai-atpa’n nisim nuntaakna ah genbaih-zuihhak a sak thute pan\nPrevious: ZCD’ maban limci khat ~ Pu Thangboi\nNext: Leitungbup Zomi-te Minam Khawmpi (ZIC2019KL)\nSinglamteh a na lamdang (miracle) piangte ~ Pa LP Tuang\nMipite’n Tawm Nangak Lai Un ~ Pu Thangboi\nItna le hun ~ NK Khanno


url: =KHOLHPIH. Agelh – GSPau - Laibu Saal\nHome > Thuluui/Articles > KHOLHPIH. Agelh – GSPau\nKHOLHPIH. Agelh – GSPau\nMipilpa khat in,"Na kikholhpih na lawm hong gen peuh lecin, nang pen a bangci mi cih kong gen thei ziau ding hi," ci-in gen hi. Zopaunak ah zong,"Sialvom leh sialvom mah kingai" cih khat mah om hi. Tua ahih manin i kikholhpih lawm pen thupi mahmah hi.\n1. Kholhpih hoih neih huai\nMipil tawh kikhawl lecin na pil ding a, mihai tawh kikhawl lecin gimna na thuaklawh ding hi. (Pau 13:20)\nNaupangte pen a mau sangin a uzaw mipilte tawh kikhawl le-uh, tuate' dan mah zui pahin piltat pah uh a, amau sangin a nauzawte tawh kikhawl le-uh zong tuate’ dan mah zui-in haitat thei uh hi.\nUS gam khan’lawh nadingin Pasian’ mizatpa D.L.Moody, hih ciang dinmun a tun’ theihna pen a nu’ thungetsakna hang leh a neu lai-in amah sangin a uzaw Kimball a kicipa tawh a kikholh khak man ahi hi. Kimball pen Pasian a zahtak, hunlang nipisangsia a seem, khangnohoih khat hi. D.L.Moody pen kum 4 a phakin a pa in sihsan a, tagah khat ahih manin a lungsim neu mahmah hi. Kimball in gupna thu genpihin, Pasian’ sungah lametna a omzia zong kikuppih den hi. Tua hangin D.L.Moody Pasian’ mizat hoih khat hong suak ahi hi.\nKawlgam kumpipa Senior General Than Shwe leh Lt.Col.Zam Khan Thangte businna (OTS) sangah a kahkhawm, a ki-it mahmah lawmtate ahi uh hi. Senior General Than Shwe, Kawlgam kumpi a suah ciangin a sisa a lawm-itpa Lt.Col.Zam Khan Thang' tate koici om hiam, cih hong kan hi. A tapa upapen Tg.Hau Khan Sum samsakin, Foreign Ministry zumah 3rd Sectary zaa pia hi. Tu-in zaa khangtoto a, 1st Secretary (yxr twGif;0ef) zaa ciang bang tung ta hi. Hih pen a pa in kholhpih lawmhoih a na neih khak pen a tapa in hamphat lawh ahi hi.\n2. Kholhpih Hoihlo Pelhhuai\nMiphalote tawh kikholhna hangin gamtatpha kisia thei hi.(1Kor 15:33)\nHoihna lamah kilawh ding baihlo napi, siatna lamah kilawh ding ol mahmah hi. Kawlgam ah lungdamna thu hong puak Judson pen Khristian innkuan sung panin a khangkhia mihoih khat hi napi, kholhpih hoihlo a neih khak manin tawlkhat sung Pasian hong langpan kha hi. Brown University ah a kah sungin tei leh ciim a thuah Jacob E. a kici "Pasian om kei" cih upna a nei khat tawh hong kikhawlkha laizang hi. Kum 4 sung hong kikholh uh ciangin a lawmpa in hong zo gawp ahih manin Judson in Pasian hong um nawnlo mawk hi. Sang manin, inn hong ciah ciangin amau' pawlpi Plymouth biakinn ah thu a kihilh sak leh Judson in,"Pasian om kei, vantung gam leh Hell cih zong om peuhmah kei, Lai Siangtho zong mihingte' gelh hi lel" cih hong gen mawk ahih manin a pa hong nak heh mahmah a, a nu hong kapkhia ziahziah hi.\nKhatvei Shelfield khua ah Pastor a seem a pano kiang va hawh hi. Hong ciah lamin khuano khat a tun' ciangin khuamial ta ahih manin zintunbuk khatah hong giak hi. Kawmpeek bekin a hal, ama' khan veeng ah cina gim mahmah om hi. Tua cinapa pen, "Khuamial lua hi, lau lua ing," ci-in tawlkhat a ot khit teh si hi. Judson in hih dan thei ngei nailo ahih manin ka lawmpa Jacob E. tawh ka kimuh teh dong ning, ci-in ngaihsun hi. Zingsang ciangin Judson in misiluang a va et leh a lawmit Jacob E. na hi mawk ahih manin a lungsim hong tamzan gawp hi. Hih thupiang tungtawnin khuavak leh khuamial, vantung leh Hell om takpi, cih hong tel hi. Tua panin Judson hong piangthak taktak ta a, Topa' adingin a nuntakna buppi hong kipiakhia ahi hi.\nItem Reviewed: KHOLHPIH. Agelh – GSPau Description: Rating: 5 Reviewed By: Cinpu Zomi


url: =2010 Nobel Peace Prize ~ Hau Za Cin :: ZOMI DAILY\nposted on 1 August 2011 at 5:43 pm Lomkholna: Article, Hauzacin\nTukum Nobel Peace Prize ngah ding kitel ma in a ngah thei dinga teltuam (short listed) cih bang omlo hi; tua bang om hi cih na zak, na sim khak leh zuaupi, huih bulomtang hi a, kikhemna, politics or campaign hi lel hi. Nobel Peace Prize ngah dinga kiteltuam om ngeilo a, a teelte in a teel uh hilel hi. Thum lak pan khat telkhia cih bang hilo hi.\nTukum Peace Prize ngah dingin Liu Xiaobo a kitel ciangin China gam ah lungkimlohna lian hi. Ahang pen Mr. Liu pen China kumpi in migilo (criminal) bangin a ngaihsut, man in jail ah kum 11 khumcip dingin a koih hi a, kumpi ngaihsutna ah Nobel Committee in China Jurisdiction zahtaklo bangin ngaihsun uh hi. Kumpi ngaihsutna ah, Nobel Committee in kumpi langpang khat Nobel Peace Prize a piak mawk ciangin tua gam kumpi zahtaklo leh amau gam politics ah kihelsawm bangin ngaihsun uh a, lungdampihlo uh hi. “Nobel Peace Prize na piak uh hang China gam kiukna kikheksak zo tuanlo ding hi uteh,” ciin kumpi in pulak hi.\nI theihsa bangin Mr. Liu Xiaobo pen kum 1989 a Tiannanmen Square uprising ah kumpi deihlo a lamzuihna ah a kihel khat ahi hi. Tua zawh 2008 kuma Charter 08 cih a gelhpa leh a puang pa ahi hi. Tua Charter 08 hangin kiman in kum 11 sung jail ah khumcip dingin thu a kikhentat ahi hi.\nChina kumpi in a deihloh hang nitumna lam gamte in Xiaobo a kipiak lungdampih uh a, pawlkhat in gamsung politics leh human rights thu ah kikhekna hong piang ding hi ci uh hi. Pawlkhat leuleu in kikhelna bangmah piang tuanlo ding, Xiaobo bel kikhah pah ding, ahih hang suakta taka politics semsaklo ding uh cih um uh hi. Nobel Prize angah pan kipan a zi zong a vakna peuh ah police te in tonpih, paipih a, nitumna lam thukizakna saite peuhmah tawh kimusaklo, kihosak vetlo hi. A pasal kiangah khatvei hawhsak uh a, ahi zongin press mite khatzong tonpihsak lo uh hi. Lampi ah kumpi in khaktan a, press te in a gamla bek pan gal et uh hi.\nPeace Prize a lamdanna khat pen a bawlkhiapa Alfred Nobel pen kilemna bawlpa hi hetlo bilbel hi. Ama bawlkhiat Dynamite kici pen thauvui hoih, a khu omvetlo a puakkham thei, a thahat mahmah leh khauh mahmah bomb bawlna thauvui ahi hi. Tua a bawlkhiat manin hinna hilo sihna tampi a piangsakpa hi. Europe gama galvan kidemna a piangsak amah hi a, gal phual ah sihna tampi a piangsak ama nasep Dynamite ahi hi. Tua manin laigelh mite in “merchant of death” (sihna tawh summet bawlpa) ci uh hi. Dynamite zuakna pan sum a ngah tamlua ahih manin tua tawh Nobel Foundation phuan a, tua pan kipia pahtawina nam nga: Chemistry, Medicine, Physics, Peace, leh Literature pen Nobel Prize i cihcih pen ahi hi. A 6na Economics pen ama gelna sungah a kihello, tunai in a kibehlapsak hizaw.\nNobel in leitungah kilemna a om pah ding ngaihsutna tawh Peace Prize a piak hi masa lo a, “kilemna dinga nasem thanuam leh hanciam, galvan kiamna ding leh galkap khiapna ding, kihotheihna a omna dinga kimuhkhopna a vaihawm den mi” pahtawina ding acih hizaw hi. Kilemna piakkhong ahih hang kilemna a omsak pah ding cih a lamen lianga khua mulopa hi tuanlo hi. Tuni ciangciang ah Norway kumpi in tua deihna tawh a kinaih pen mah a teel den uh hi bilbel hi. Laibu gelh Bertha von Sutter bang galvan khiam ding a tangko laitak galpi 1na sungah si a, British te laigelh siam Norman Angell zong, “globalization of trade (leitungbup sumbawl khopna) hangin mailam galpi pen mulkimhuailua ding hi,” ci a leitungbup kizopna ding a deihpihlo pa zong Peace Prize kipia veve mawk hi.\nGam leh Nam itna a khan mahmah hun WW I zawh leh WW II ma kikal sungin galvengna dinga nuntakna piak zah mah in gal omlohna dinga kihona, kikholhna (dialogue and meetings) pen thupi hi ciin kingaihsuna, prevention is better than cure cih principle zui pian in Peace Prize zong kipia hi. Tua ahih manin WWII zawh ciang mihing ading nasep thupi a semte bek hilo, ka sem ding hi ciin a kiciam, ahanciamte zong Peace Prize kipia a, tua lak ah US President kha nih a sem pan Barack Obama zong kihel pah hi. Amah in zong ci pah a, leitung kilemna ding ka sem ding hi, ahi zongin ka sepsa omlo hi ci hi.\nAhi zongin, “ahi zongin” cih khat om hi. “”Non-violence” kici thagum tawh kidona a omloh ding hi” cih a nuntak sung khempeuh a tangko leh a sihpihpa Mahatma Gandhi kipia ngeilo hi. Amah bek hilo numei te dinmun i lapsang ding hi cih a makaipa Eleanor Roosevelt zong kipia ngeilo hi. 1945 kum a Europe ah kilemna a piangsakpa a kici Bristish Prime Minister Winston Churchil zong kipia ngeilo hi (ahi zongin aman Literature ah ngah bilbel hi).\nNobel lamdanna pen a Prize piakte in leitung kilamdangsak a, ahi zongin hun lui in vuknelh pahpah zel hi. Kua man phawk in nei nawnlo pahpah lel hi.\nKum 1920 to laiin kilemna ding a hanciam politicians te Nobel Prize kipia ziahziah a, ahi zongin tua teng mah in Europe sungah kidona lianpipi piangsak in gam tampi khen kham uh hi. US National Security Adviser Henry Kissinger leh North Vietnam ah a langkhatpa zong 1973 kumin kilemna ding a hanciam man un Peace Prize kipia a, ahi zongin tua zawh ciang kidona Vietnam War hong piang pan hi. Dalai Lama zong kilemna ngah nailo ahih manin a gam pan taikhia lai a, Israel leh Palestine zong Peace Prize a ngah un kido khiamsak tuanlo hi. North leh South Korea zong kilem lawh tuanlo hi.\nPeace Prize pawlkhat pen kilemna dinga semte pahtawina leh amau nuntakna humbitna ding bek hilel hi. Soviet Union in Andrei Sakharov a jail tanna pan khah uh a, Shirin Ebadi zong Iran kumpi in man ngam nawnlo in, Aung San Suh Kyi zong Burma kumpi in mawk gawt ngam nawnlo hi. Tua mah bangin 2010 Peace Prize ngahpa Xiaobo zong China in nidang sangin a kidawp zawk kulta ding hi. Jail pan a lakhia uh zong police leh kumpi theihpih loh in khualzin saklo dingin ki um hi. China in ahih khelh khat om a, Liu Xiaobo min zong kihel cih a zak uh ciang ‘tua pa na piak uh leh Norway kumpi tawh kizopna kisia ding hi’ ciin genkhol uh hi. Tua in Nobel Committee te thalawpsak semsem a, China gam ah suahtakna a omna ahih baih ding lamen kawm pah uh hi. Nobel Committee in zong ahih khialh khat ah, Xiaobo bek pialo in China gam gilkial dangtakna pan a honkhiapa Deng Xiopeng zong pia khawm leh China kumpi lungkim lel ding hi, kici hi.\nAkigen zel sa mah bangin Nobel Peace Prize zong Oscar Award mah bangin ‘metna a neilo sumngo kizut pahtawina van piak’ khat mah hilel a, kipia khin leh kuamah in phawk nawnlo in a meetna zong mipi in theihpih nawn selo hi. Tua hi a, Nobel Committee te lametna leh deihna bangin China gam ah politics leh human rights ah kikhelna a om takpi diam cih pen Peace Prize ngah Liu Xiaobo hang hilo in China kumpi ngimna leh gelna bang hizaw veve ding hi. Tua hi a, Peace Prize i cih zong a gelte deihna bangin kilemna a piangsak takpi hiam, prize thupi ahi takpi hiam cih pen lungsim takpi tawh ngaihsut huai thu khat hi. Ahih kei leh nitumna lam gamte in nisuahna lam gamte hong uknopna uh lampi bawlna ahi kha diam?\nA dawnna pen a theite bek in thei hi.\nPrevious: Biography of Dr. James Suan Za Dong (Dr. Dongno)\nNext: Zomi leh Sila lungsim ~ Dal Sian Pau\nMalaysia EBC Crusade lungdam kohna


url: =Makai Hoih le Ki-ukna Hoih (Good leaders and Good governance) ~ Pau Sian Lian :: ZOMI DAILY\nMakai Hoih le Ki-ukna Hoih (Good leaders and Good governance)\nMakai hoih tawh kisai-in tehna piciang nam tampi mah om hi. Tua lak-ah Sen thuthuk ngaihsun mipil Lao-tzu in a muhkhiat makai nam (4)te’ thu i en dinghi. Lao-tzu genna-ah, “Makai hoih penpente pen a om lamuh zong mipite’n phawk kha pakpak meello hi. Makai hoih cih ciangte bel mipite’n phat-in pahtawi uh hi. Adang pawlkhatte mipite’n kihta-in, a suksia pente bel mipite’n hua uh hi. Makai hoih pente’n nasep a gualzawh uhteh, mipite’n ‘i nasep khop ngeingai zo ngawngaw hang-ei’ ci hi.” cih bangin makai hoih le hoihlote’ dan na khen dimdiam hi.\nKi-ukna hoih cih kammal pen a diakdiakin khantohna tawh kisai lai tuamtuamte ah kilim muh phadiak hi. Bang hang hiam cihleh ki-uk khialhna, ki-ukna hoihlote in mite’ sungah siatna a piangsak ngitngetna, na hoihlote’ zungpi ahi hi. Gam tuamtuam a om, kipawlna tuamtuam, huhna pia kawikawi kipawlnate’n huhna apiak dingte, huhna a ngah dingte’ ki-ukna a hoih le a hoihlo et masakin nei pelmawh den uh hi.\nKi-ukna in “thu khensat sepna lampi (process of decision-making) le tua thu khensatte taksuah sakna (a hihkeh tak suahsak lohna)” ahi hi. Veng hausa sepna, beh makai sepna, khua makaihna, gambup kumpi sepna cih bangin ki-ukna pen mun tuamtuam ah kizang thei hi.\nKi-ukna cih-in thu khensat nasep sepna lampi le tua thu khensatte taksuah sakna cih mah bangin, ki-ukna pen telkheh zaw deuh lehang hih thu khensatna sepna ah mi namkim (nautang mipite le kumpi nasemte) panmun la khawm sakin khen satnate taksuah sakna hi.\nKumpi cih pen ki-ukna-ah a kihel a meng khat hi zaw hi. A cialcial-in omto diudeu kumpi nasemte’ dinmun tawh kituak-in ki-ukna ah a kihel dan uh zong nam taumtuam om dimdiam hi. Ki-ukna ah kihel kumpi nasem lote i cian-et teh, khuata lam ah bang gamvai nasem partyte, biakna makaite, lokho kipawlna makaite, NGOte, veng makaite, numei kipawlnate, biakna kipawlnate cih bangin nam tuamtuam in om diudeu hi. Khuapi lama om mipi kipawlnte-in khuata lam a te sangin a kihel tamzaw-in kikai-awh ngeingai zaw uh hi. Gambup huam mipi kipawlnate i et teh media-te, mi zolte (lobbyists), gam tuamtuam nasep mipi huh kipawlna (INGO)te cih bangin om kawikawi-in thu khensat na sepna-ah kilim hel mahmah uh a, thu khensatna bawl nang khat peuhpeuh ah a aw uh thawl mahmah hi.\nKumpi nasemte le galkapte kihello hih thu khensat nasep na-ah a kihel khempeuh pen “mipi kipawlna” (civil society) ci-in min kivawh hi. Gam pawl khatkhat-ah mipi kipawlnate tawh kizom-in limtak a kigawm, gamtatsiate’ kipawlnate in thu khensat na sepna-ah nakpi takin nawngkai sakzo uh hi. Tua bang khatmah-in kumpi ki-ukna lamte’n panmun tuamtuam la-in na a sepna uh ah zong thu khensatna nasep a tangtun mengmeng nadingin mipi kipawlna-in a mazang sak thei mahmahte ahi-uh hi.\nGambup huam nasepna-ah, kumpi lamte’ phuattawm hilo kipawlna dang thukhensatna-ah a kihel mi dang zong om thei tham hi. Gentehna-in, ngaihsutna pia kipawlna, anbuk lam tanute’ kipawlna, lokhote’ kipawlna cihte khawngzong a khauhpai lammah hi-uh hi. Khuata lam leuleu-ah, thu khensatna khat peuhpeuh ah thunei, aw ginngaih phadeuh innkuan, tanau om thei mawkmawk hi. Ahangin ki-ukna lam a uliante’ ukkhialhna, gamtat siatna le golhguk nekna lamte hangpan hiham tang lel hi.\nKi-ukna hoih khat ngah theih nadingin a kihel kim hamtang ding thudik pi nam (8) om hi. Tuate in, kihel theihna (participatory), ipsim tuam neihlohna (transparency), tavuan lakna (responsive), mabutna le vaitam zawhna (effective and efficient), kikimna le mikim huamna (equitable and inclusive) leh thukhunte’ ukna (rule of law) cihte ahi hi.\nHih thu (8) te a om nakleh kua makai peuhmah ut bangin pheng gamtat thei lo-in, golhguk nekna zong kiamtuam mahmah ding hi. Mi citawmte zong kipampaih thei nawnlo dingin, mi namneute’ thugente zong thu khensat nasep sepna-ah limtak-in kingaihsak ding hi. Tangpite’ zingvai kisapna le mailam ah a pelmawh ding thute tavuan kilaksak ding hi.\nKihel theihna (Participation)\nKi-ukna hoih suahtheihna dingin pasal le numeite a kihel kim ding pen a khuampi, a mungpi ahi hi. Hih kihelna-ah a mimal in kiteelna, kumpi zum lam le thukhun tawh kizui-in palai ding teelin kihelsakna, tangmi (representative) teelna cihte kizang thei hi. Kihel kimna om theihna dingin tangzai takin geelin sepna, kipawlna tawh kisai thute mipi khempeuhte’ tungah theihsaknate a kilem linlian dingin sep ding kisam hi. Tua ahih manin suakta tak-in mipi kipawlna neih theihsak ding kisamin, tua mipi lam pana kiphuan kipawlnate thanghuai nianua lo-in, siang takin septheih nading lam honsak ding thupi hi.\nThukhunte’Ukna (Rule of Law)\nKi-ukna hoih a suah theih nadingin maitang piaktuam paihtuam a neilo, maipha piak tuan a neilo a dik, a man thukhun neih ding thupi hi. Tua thukhunte-in mihingte’ thuneihna, minam neute’ thuneihnate khauhtak-in kep cingsak cinten ding ahi hi. Mi khempeuh a kibangin thukhen-in, maipha piaktuan a nei thukhenna a bei nadingin thukhen zumte le thukhen mangte-in kuama’ thu neihna nuai-ah a om loh dinguh kulmasa hi. A tuam vilvel ngiat-in tuam dinsak kul a, palik (police)te mahmah in zong golhguk nekna a pelh hamtang ding uh ahi hi.\nThu-ipsim tuam Neihlohna (Transparency)\nA kua mapeuh muh theih nadingin kihonna, ipsim tuam neih lohna cihin thu khensat bawlna peuhpeuh, zuih dingin a kibawl thukhunte mah siksanin khensat ding hi-in, tua thukhenna tawh kisai thu le la khempeuh mipi khempeuh in suakta takin a theih nadingun, zaksakna, theihsakna, ipsim neihlohna ahi hi. A diakdiak-in thukhensatna ah a kihelte, thu khensatna sepkhiat teh tua hangin a sia a pha a thuak kha dingte’n thu le la khempeuh cingtakin a theih dinguh thupi hi.\nTua bek thamlo-in hih thute tangpi tangta theihsak teh thu vuicing takin theihsak ding leh tua thute mipi a kua maciatte’ tel baih theih pen dingin sut siam ding kisam hi.\nTavuan lakna (Responsiveness)\nKi-ukna hoih cih ciangin kipawlna tuamtuate’n na a sep takuh teh mipi khempeuh huam kimin, a kilawm ciangkhat hun ciangtan in tua hun sung mah-in a sep zawh nadingin hanciam ding hi.\nA tamzaw’ santheihna ultunsakna (Consensus Oriented)\nTangpi omna khat peuhpeuh ah mi nam tuamtuam, a kibanglo deih le sap tuamtuam om nianua mah hi. Ki-ukna hoih cih in tua a kibanglo deihna, muhna tuamtuamte sungpan maipha piaktuan, thupi san tuan cih bang omlo, tangpi a huamzo thei pen le tangpite’ ading hamphatna atam pen dingte zon siamin, sepkhiat theih ding kisam hi.\nZingvai nitak vai ciang bek buaipih lo-in, mailam ading thukhualna tak tawh geel-in, ngaihsut kul hi. Mailam hun saupi a kip a kho khantohnate tawh mipite’ khansuah-in tua khantohnate ngah theih nading lampi hoih tuamtuamte’ zongin sep ding kisam lai hi. Tua ahih manin, thu khat peuhpeuh khensat ma-in a mun, a khuate’ dan, ngeina, tangthute kantel-in, mun le gam tawh kituak theithei ding geel masak pelmawh ding hi.\nA tamzaw’ santheih Asia apha puakngamna\nKihel theihna Thu ipsim tuam neihlohna\nThukhunte Tavuan lakna\nMa butna le Kikimna le Huamkimna\nKikimna le Huam kimna (Equity and Inclusiveness)\nA cidam tangpi omkhopna a pian theih nadingin tua sunga kihel mipi khempeuh-in ke’n mun ka nei hi, kei ading mun khat peuhpeuh om hamtang hi cih a lungmuan nang uh le mipite’ sung pan huaidiak, pampaih diak neih khak loh dingin kidop huai hi. Hih tengah mi khempeuh kihel ding kisam a, a diakdiak in a thanem, a zawm phadiakte a kipan khutzaw khebai, mittaw, bengnongte a kipan a cingtaak lote zong kihel kha-in amaute’n khantoh phattuamna a ngah nadinguh thupi hi.\nMa butna le vaitam zawhna (Effective and Effcient)\nKi-ukna hoih cih teh kipawlna tuamtuamte le nasep nate’n sum le pai, vangil neih zahzahte tawh mipite’ kisap taktakna mah huh zawh, sepsak zawh, piak zawh nading tup hamtang kul hi. Hih ki-ukna ah vaitam zawh ding cih ciangin kim le pam kepcingna, leisung piang vangilte hun saupi kicing takin zattheih suak nading, khom nading bulphuhna cihte kihel hi.\nAsia Apha puakngamna (Accountability)\nKi-ukna hoih neih nadingin a pelmawh khat-in vai puakngamna, ei sepna tungtawnin a sia a pha thuakngamna ahi hi. Kumpi zum nasemte bek hilo mipi kipawlna, nasep khopna limlimte ah zong amau nasepna-ah kihelte leh tua hangin in a sia a pha thuak dingte’ lam pan hong kileh kikthei kona, phatna, gensiatna a piang bangbang lubuk-ah suat ngamna ahi hi.\nKuan, kua tungah vai puakngamna nei ding hiam cih pen kuan bang dan nasep koi tengah sem hiam cih tawh kidungzui-in khentat ding ahi hi. Amau khensatna hangin a thuak dingte tungah bel vaipuak ngam ding kisam hi. Thu ipsimna le thukhunte’ ukna zuihna a om lohna ah vai puakngamna neih ding haksa hi.\nA tunga kikupnate hangin ki-ukna hoih taktak neih ding a hamsa veve, kicing takin sepzawh ding pen sunmang bek dan tawh hong kibang hi. Ahi zongin khang tampi a kip a kho khantohna ngah theih nadingin bangzah ta-in haksa tase mahleh hih ki-ukna hoihte zangkhia-in taksuah sak tawntung zawh nading hanciam huai hi.\nNext: Tulaai Leitung Thuthang Tuamtuam Updates June 30, 2015


url: =ZOFA Cup 2014 nuamtak kizo :: ZOMI DAILY\nZOFA Cup 2014 nuamtak kizo\nposted on 25 November 2014 at 5:05 pm Lomkholna: News, Sport, Zomi, ZYA\nA 9 veina ZOFA-Cup 2014 hong makaih hong tonpih nuamtak gualzawh lawhcinna hong pia i biakPasian tungah lungdam thu i ko masa hi. Tukum ZOFA-Cup 2014 bawl nadingin a kitangsam sum sang15val hong si USA gam Kentucky State sunga om mipih Zomi khempeuh tungah zong lungdamna lianpii ko hi. Tukum ZOFA-Cup a hong kihel Team (16) sungpan kimawlsiam khangno (288) te leh a makaihkhempeuh banah tha pia a, a panpih pawlpi, sia upa makai vaihawm khempeuh tungah lungdamna lianhi. Note hanciamna, thungetsakna leh panpihna hangin hibang gualzawhna a mu ihi hi.\nTutung ZOFA-Cup kimawlna ah kimawl tangvalte zong hong pilvang in tha pia mipite zongkumdang sangin thapiakdan siamzaw,picing zaw ihih manin i lungdam a, note tha piak siamna leh picinnatehangin ZOFA Committee zong a picingsuak in i lungdam hi. Tutung pen namdangte 3 kilasak in, Zomisungah kum 23 nuaisiah deihzahzah i laksak manin, i kimawl dan kumdang bang loin Standard (tqifh)hong nei in muhnop mahmah in kimawlnate zong a zo a lel kilekkim thei mahmah hi.\nTutung ZOFA-Cup a huampi a entheite adingin khantohna, picinna tampi kimukhia thei-in ilungdam a, a mau pawlpi bek a en, amau gup Team-te zawh ding bek a deih a mau pawlpi, a gup Teamtekampau bek a ngai, a zate adingin mawhsakna pawlkhat a omtei hangin, a huampi a ente adinginlungkimhuai thei mahmah hi cih thu kiza hi.\nBangteng hi leh, mihing ihihmah bangin ZOFA Committee lam pan hita leh a kihel Team leh pawlpi,mipi lam pan hita leh thanemna tampi omte ZOFA-Cup 2014 tawh mangpha khakin beisak, mangngilhding hanga, tua thanemnate panin kipuahpha in a 10 veina ZOFA-Cup 2015 ah galkah ciat dingin i biakPasian min tawh i kizawn, i kithumnuam hi. ZOFA pen Kawlgam bup bawlung kipawlna MFF leh MNLte tawh a kizom kipawlna hi cih zong mangngilh kei ni. Topa Thupha. ZYA\nPrevious: 25.11.2014 Tuni leitung thuthang te\nNext: Thuthak Tomkimcing 24 Nov 2014\nCocaine akikoih Condom bekbek 60 nawmvalh in Thai gamsung alutsawm numeikhat kiman\nTulaitak leitungbup Computer Cyber Attack kibawlsiatna mi 200,000 in thuakkhin\nTulaai leitung Thuthang Tuamtuam Updates September 6, 2014\nZIUSA Genvai mithaksan nading Tang ko na


url: =Nigeria ah Suicide Bomb nih puak, mi 9 si ~ Thang Khan Lian :: ZOMI DAILY\nposted on 30 October 2016 at 8:12 pm Lomkholna: News, Thangkhanlian, World\nOct. 30, 2016: Nigeria leilu-nisuahna lam a om Maidugiri khuapi ah zan in Boko Haramte dinga ummawh ten sihpih bomb nih puaksak uh a, mi 9 kiim in sihna tuak hi ci-in mit tawh a mute leh ulian ten gen uh hi. A bomb puaksakte lakah numei khat kihel hi. Sihpih bomb puaksakte motorised rickshaw ah tuang uh a, tu zingsang nai 7am local time (06:00GMT) in bomb puaksak uh a, mi 24 in liamna tuak a, liamna tuakte zato inn tuamtuam ah kipuak hi ci-in ci-in Nigeria Emergency Management Agency (NEMA) spokesman Mohammed Kanar in zan in gen hi.\nCivilian self-defence fighter Dan Batta in sihpih bomb puaksakte galtai mi 16,000 val omna refugee camp sung va lut sawm uh ci-in gen hi. Sihpih bomb puaksak numei khatin refugee camp panin numei leh pasalte hong pusuak lai takun a bomb puaksak a, pasal nga si in, numei 11 in liamna tuak hi ci-in military spokesman Colonel Mustapha Anka in gen hi. Tua khit nai kal khat leh a lang kihal in sihpih bomb nihna puaksak pen in a bomb puaksak hi ci-in gen hi. Boko Haram ngongtatte gamtatna dingin a ki-upmawh hangin tu dong kuamah in ko gamtatna hi a ci om nai lo hi.\nAl Jazeera correspondence Ahmed Idris in Boko Haramte leilu lamah tu teng lawhcing mahmah uh a, tawl khat sung a thanem hangun hong kipan kik uh hi cih lauhthawng huai hi ci-in gen hi. A beisa kha 10 sung regional forces kici Nigeria, Cameroon, Chad, leh Benin Republic galkapte kipawl in Boko Haramte nasia takin a dona hangun thanem mahmah uh a, mun nih hong suam kik zo uh ahih manin dual tuan nai lo uh cih kitel a, Nigeria bek hilo in a kiim tengah lauhuai tam mahmah lai uh hi cih kilang hi ci-in gen beh hi.\nBoko Haram ten Nigeria leilu lamah Islamic thukham khauh mahmah Shariat Law kici tawh ki-uk ding deihna tawh kum sagih sung kiphinna na nei uh a, tu dong mi 20,000 val in sihna a tuak banah million nih val in teenna ding kician nei loin om ta hi. March 2015 in Boko Haram ten ISte tawh a kipawlna thu uh leh a muanhuaina uh (allegiance) na pulak uh hi. -Agencies\nPrevious: A gammi te ak gawhdan in ago ziauziau migilo Philippines kumpipa Pasian hopihna ngah ~ Zomi Post\nNext: South Korean te’n lungphona nei in President aki tawpsakding ngen uh ~ Thang Khan Lian


url: =Nov. 24, 2018 | Nuntakna A Khel Niinlompi ~ MUC\nNov. 24, 2018 | Nuntakna A Khel Niinlompi\nAdmin 7:43:00 PM Articles, MISSION NEWS\nNuntakna A Khel Niinlompi\nPetrus Tobolu in lokho mi khat hi-in a tanu kum 19 a pha Monika in SDA pawlpi-ah kituiphum cih a zak ciangin heh mahmah hi. Amah pen Soahhukum khua-ah kum 35 sung bang pawlpi makai hi. Ama kiangah bang mah zaksakna nei lo-in banghangin pastor pa in a tanu SDA pawlpi ah kituiphum cih pen tel zolo hi. Adventist pen dawi tawh kipawlin ngaihsun hi. Heh lua mahmah ahih manin , na upna nusia in a tanu sat hi. Ahi zongin a tanu Monika in kam khat beek pau lo hi. A pa in tua bangin a tanu heh lo-in pau lo-in om a muhteh lamdangsa hi.\nLai Siangtho thusinna a neih khit uhteh Monika le a lawmte mi 4 kituiphum hi. Amau teenna tuikulh Halmahera ah missionary sem sangnaupang 2 in thugenna nei-in amau teng 4 in SDA masa pen hong suak uh hi.\nNi khat Monica in laibu a dim bungpi khat tawh inn hong ciah hi. A pa heh lua ahih manin a laibu teng laksakin inn nung niinpaihna-ah paihsak hi. Tua bangin a butkhiat ciangin laibu teng kithehthaang hi. Tua bangin laibute kithehthaang zei-zai a pa in a muh ciangin, laibu khat hong tawm kik hi. Tua laibu in Mark Finley’ gelh “ A Kimangngilh Ni” laibu hi. A pa in kuama muh lohin tua laibu le magazine dang bu nih sim hi.\nA zing ciangin a lo kuanna-ah tua laibute keng hi. Lo ah nasem thei lo hi. Tua laibu te ngaihsun sun hi. Zingsang nai 10 ciang nasem a, tua khit ciangin, a laibu lakte simsim hi. A zing ciangin zong tua bang mahin zingsanglam nasem in, nitak lam ciangin a laibute sim zel hi. A bu sim sunga kigelh thute Lai Siangtho tawh sittel a, kha 8 sung tua bangin simsim hi.\nA laibu sim thute Lai Siangtho sungah zong kigelh ahihlam hong mu hi. Sabbath thu a sim khak ciangin Lai Siangtho sungah zong Sabbath thu kigen ahihlam a theih ciangin a biakinn ah Sabbath thu pulaak zel hi.\nBang hangin Saturday ni zang lo-in , Sunday ni kizang zaw hiam? Bang hangin Lai Siangtho zui lo ding i hiam, ci-in a pawlpi mite kiangah hong gen hi. A thugen khit ciangin pawlpi mite tawh hong kiho uh hi. “ I biakinn ah kuamah in hih bangin thugen ngei lo hi” ci uh hi. “ I pawl sungah upna thak hong lutsak nuam na hiam? ci-in dong uh hi.\nAdventist upna pulaak ahihlam kitel lo-in Petrus in Lai Siangtho sung thuman pulaak hi zaw hi. Tua hi-in Petrus in Sunday ni sangin Saturday ni-in Pasian bia ding khentat hi. A u nu in tua thu a zak ciangin SDA pawlpi lut dingin gen hi. Tawl khat khit ciangin Petrus in Adventist pastor tawh kimu-in a inn ah kikhopna nei uh hi. A khuapih mite in deih lo ahih mamun a kikhopna inn uh suang tawh densak uh hi. Petrus in a zinte khua nawlah paikhiat pih hi. Petrus hong ciah kik ciangin a khuapih mite in vua dingin na pang uh hi. Ahi zongin Petrus in lampelh zui-in inn ciah thei hi. Tua khua panin mun dangah kituah dingin hong kithawi uh hi. A innkuanun Manado khua-a SDA pawlpi –ah kituiphum uh hi. A inn uh hong ciah kik uh ciangin midangte na om uh hi. Khua nawl mun khatah buk no khat lam uh a, tua ah om uh hi. Tua bukah kha 2 a om khit uhteh a tate gel zong kituiphum uh hi.\nA khuapihte un Saturday ni-in kikhop ding phal lo uh hi. Tua ahih manin a innkuanun Manado khua-ah kituah uh hi. Kum 2 khit ciangin a khua uhah hong ciah kik uh a, a khuapihte’ muhzia zong na kikhel ahih manun nuamtakin a inn uhah omkik thei uh hi.\nA sanggamte genpihin, kum 3 khit ciangin mi 27 kituiphum hi. Tu-in Petrus in kum 50 pha-ta a, upa sem hi. 2017 kum sungin Pasian thugenna nei kawikawi hi. Tua sung pan mi 3 kituiphum hi. A masa hun lai-in bawlsiatna a thuak uh hangin, tu-in innkuan 8 in SDA sung hong lut uh hi.


url: =SA SIANGLO TAWH GUPNA TAAN DING MAW? ~ MUC\nSA SIANGLO TAWH GUPNA TAAN DING MAW?\nAdmin 9:44:00 PM Articles, ZOMI SDA NEWS\nDr. Dal Khan Mang\n(1) Sabbath tanloh na in gupna hong khaktan/ tan sak thei ding hiam?\nSabbath tanna leh tanlohna in gupna hong taan/ngah sak lo ding hi. Sabbath a tangte pen gupna a sangkhinte hizaw hi. Sabbath ih tansiam nai kei leh gupna sang ciang nailo, Jesus honpa gumpa in sangzo nailo, leh Zeisu tawh kizopna ah thuk/zai nailo hizaw ding hi. Zeisu a itte in Sabbath tan nuamsa uh hi.\n(2) Sa sianglote nekna leh gupna kisai zo takpi ding hiam?\nSa namcin bannekna in gupna hong pia/ taan sak pah lianlo\nhi. Sa a ne lote in Pasian' Kha Siangtho ateenna pumpi a dam nadingin nelo uh hi. Sa sianglo/ anin nekna in pumpi taksa anasak/ asusia sak nadingin ane uh ahi hi. Sa sianglote pen an sianglote hi. annin ane te in pumpi bek susia lo uh hi. Bang hang hiam cihleh, na gilpi (pumpi) na khuak (ngaihsutna lungsim, le na lungtang/ kha tangtat theilo hi. Khat n aleh a dang khat zong nasak hi. Ih gilpi sungah annin ih guan suk ciangin ih lungsim sungah ganhing lungsim (animal passion) a om khit ciangin ih lungtang (kha) ah thanghuai gamtatna piang sak hi. Na up kei leh aktui tang 5 khawng nek khatin nelecin, na pumpi in bang phawkna hong pia a, bang teng hong ngaihsunsak-a, bangteng hong semkhiasak hiam? Adventistte in Monism ci-in lungsim-kha-pumpi kikhen theilo, pumkhat hi, ci-in a umte, Lai Siangtho hilhna azuite hihang, Greekte nung azuite hilo hi hang.\nGreekte in Kha Siangtho sakin pumpi nin ci hi. Pumpi a sih ciangin Kha taikhia in pasiante kiangah ciah hi, ci uh hi. SDAte in hih nial hi. Theipipi hileh theilo pipi hileh sanin (sa siangtho uang ngekna nangawn inzong) nekna in, Pasian lim leh meel ih sutna panin hong mual sak hi. (marred or corrupt ordefaced) . Pasian in Adam abawl ci-in Ama: meel suunin na bawl hi. Mawhna sungah a lut ciangin tua meel kisusia hi. Jesus in tua meel sutna hong guan kik dingin sihna hong thuak hi. Gupna ih cih in tua Pasian' limle meel sutna hong guan sak kikna (restoration of God's image) hi.\nTua ahih manin sanekna, zu dawnna, zatepna, niangteh dawnna, coffe dawnna, sila neihnate, in a kibangin Pasian in a hong piak Am: lim le ameel sumiat hi. Tua image restoration pen hite zatna in khaktan (hinder, obstruct) hi ci hi. Restoration into Christ likeness khaktan ahih mawk leh tua restoration omlo in gupna kingah loding ahih manin sanin nek tuak hiam?\n(3) Kamsangnu Mrs. White um zo kei leng SDA pawlpi mi mah i hi thei veve ding hiam?\nSDA sungah tui ih kiphum thei veve ding hiam? SDA a suakcil ih pioneerte bang nek leh dawn a tan khit uh ciang bekin SDA a suak khat zong omlo hi. Tua hun sungte pen 1845 panin 186\nmai ni. 1863 Health message\nakingah mate in ih\nbiakna siate bang a khasum uh pen tuhun bangin sum tang siksekin kipia hilo hi.\nTuahi a, a khasum sungah vokphei khatta ngah zaw lai uh hi. Tuni zong tua bangmah hilel lo hia? SDA hing ih kicih hangin zu a dawn tawh, za atep tawh, tuibuuk amuam tawh, cih bangin ih om ngeingai hangin akihawlkhia om tuan nawnlo pi e.\nKhuapi khat-a SDA biakinn ah a deaconte bang Sabbathni ih kikhop hun panin niangtui sai ah tu uh in a sum don hun lian atun ciangin va dong sai uh , ci lai hi. A muliante hong gen. Ka cih nopna ah SDA pawlpi in gupna angahngiatte cihna hilo zaw in, ni nunung hun ading athu atangkote cihna hi zaw a, ih tangko thu ih nuntakpi kei leh ih gensiat pawldangte sangin a suk zaw laiding hizaw hang.\nTua ahih manin SDA suah nadingin Kamsangnu sang masa hamtang cih om thei tuan lo hi. Thuman tawh anungtate in kamsangnu nawlkhin ngeilo ding, cileng man pen ding hi. Kam sangnu sanglo-in pawlpi hi thei lua hi. Sang mah ing.acite in a thugen zong apom hituanlo thei hi. Lai Siangtho sunga thumante zuisiam peuh lehang kamsangnu thute tawh kikingkalh nading thu omlo hi. Kamsangnu thu azuilo atamzaw pen Lai Siangtho sungah thuman a om amuhte azui meellote zong hi khin zaw uh hi.\nTuiphum cih ciangin pen Jesus gumpa leh TOpa a ih snana hibek hi. Jesus gumpa leh TOpa a ih san khit ciangin Sabbath tan, nek tuak dawntuak, cihte a kizil ding hi pan hi. Jesus ih sanna in ih diktanna (Justification by Faith) hi-a, kamsangnu thu zuihna in asiangtho nuntakna (Sanctification by Faith) hi. Justification ngah lo-in kamsangnu thuhilhte lakah Christian nuntakdan kinungta theilo ding hi. Amasa ding hong masa phot leh anungzui dingin hong zui siam lel nading hi. Gentehna in : It is easy to get marriage (justification) than to stay married (sanctification) . Kiteenna pen Justification ih ngahni hi a, tuiphum nupa nuntakna pen sanctification hi a, asiangtho nuntakna kipulaak hi.


url: =LESSON 9 AUGUST 22–28 ZAWHNA NGAH DING CIH LUNGSIMPUAK ~ MUC\nLESSON 9 AUGUST 22–28 ZAWHNA NGAH DING CIH LUNGSIMPUAK\nAdmin 10:04:00 PM Articles, Sabbath School Lesson\nLESSON 9 AUGUST 22–28\nZAWHNA NGAH DING CIH LUNGSIMPUAK\nTU KAAL SUNG SIM DING: John 4:27–30, 39–42; Matt. 11 15:21–28; 2 Thess. 1:1–4; Rom. 15:7; Eph. 4:32; 1 Pet. 12 3:15.\nKAMNGAH: “Na lungsim sung uhah Khrih zahtak bawl unla, Amah Topa-in nei un. Note lametna thu a hong dong a om khakleh hoihtakin a genthei dingin kiging tawntung unla, ahi zongin lungnemna leh zahtakna lim tawh gen un.” 1 Peter 3:15.\nJesuh nunzia kantel semsem lehang a nunzia in lamdang ahihna, mi mawhte a hong itna, mite a muanna i mu semsem ding hi. Jesuh in Ama hunlai-a biakna makaite maitang zahlo-in thuhilh hi taleh, lamet bei mite, mawhna vangik pua-te, a kisik mite Ama ang-ah pom hi. Tua bang mite hehpih hi. Bangzah-in siatna lianpi tawh nungta mi hi taleh, tua bang mite mah it hi. Amaute mawhna lianpi sangin Jesuh tung pan mawhmaisakna in lian zaw hi. Ama itna in ciangtan nei lo hi.\nJesuh in kiphatsak, kiliansak ngei lo hi. Amah in mimal khat ciat tungah Pasian limlemeel mu thei a, mawhna suksiat khempeuh bawl pha ding leh honkhia dingin a hong pai hi. Ama itna in a batzawh loh ding mi kuamah om lo hi. Ama hehpih itna in a hotkhiat zawh loh ding mi mawh kuamah om lo hi. Ama kiang a va zuan mi khempeuh Amah in it-in, limtak kem hi. Vantung Gam sung mi ding mite kaikhawm hi. Bang hang hiam cihleh mite’n Amah a um thei dingin Jesuh in mite muanna nei hi. Jesuh kiang a om mite nunzia in kikhel hi. Bang hang hiam cihleh Jesuh in amaute lungsim takpi tawh it hi. Ama lametna a om bangin amaute in zong nungta uh hi.Jesuh in mite tungah a lungsim puakzia siksanin eite nuntak khuasak zia ding thu guipi pawl khat tu kaal sungin i gen ding hi.\nHotkhiatna A Sangthei Mite\nJohn 4:27–30, 39–42 sim in. Koi bangin Jesuh in Samaritan numei a kihopihna pan-in lamet loh munte leh mite in hotkhiatna thu sang-in um thei uh hi, cih hong lak hiam?\nNungzuite in hotkhiatna thu gen ding mun hoih khat a ngaihsut nunung uh in Samaria gam hi. Samaritan mite leh Jew mite kikal-ah biakpiakna leh thu upna tawh kisai buai-na kum tampi cingkhin hi. Samaritan mite in Jerusalem biakinn lamna-ah huh ding leh amau tawh biakna nei khawm dingin Jew mite in phal lo hi. Bang hangin kihuhsak nuam lo uh hiam cihleh Samaritan mite in namdangte tawh kiteeng mite hi-in, Jew mi taktak hi lo uh hi. Hih thu hangin Samaritan mite in Gerizim Mual tungah biakinn khat lam uh hi.\nNungzuite in hotkhiatna khaici kituh hangin khaici khangkhia zo lo dingin a ngaihsut uh Samaritan a nusiatsa uh hi. Nungzuite in hotkhiatna thu a um ding mi a muh loh uh hangin Jesuh in mukhia hi. Jesuh leh Samaritan kiho-na thu John in hih bangin pulaak masa hi: “Jesuh in tua thu a phawk ciangin Judea gam panin paikhia-in Galilee gamah a paikik hi. Tua a paina-ah Samaria gam a nawk ding kisam hi.” Jesuh in Samaritan gamah pai ding kisamsa hi. Bang hang hiam cihleh kuama lamet loh mi kimkhat in hotkhiatna thu pom dingin kiging a om uh ahihlam Kha Siangtho in va sawl ahihna theitel hi.\nI mit in Kha Siangtho sathau nilh hi leh, midangte in piang thei kenteh ci-in a ngaihsutna munte-ah a piantheih nading lampi i mu ding hi. Midangte in gamkeu-na mun hi, ci-in a ngaihsutna munte panin a manpha khaici mangthang tampi at ding om i mu ding hi.\nSawl. 8:4, 5, 14 sim in. Jesuh in Samaria gamah a nasepna panin a gah bang kimu hiam?\nNungzuite in Samaritan mite’n thuman thutak Pasian Kammal a zak theihna ding lampi mu lo uh hi. Amau muhloh lampi Jesuh in mu khia hi. Kha Siangtho in Samaritan numei lungsimah nasem ahihlam Jesuh in mu hi. Samaritan numei kikhelna in ama teenna khuapi huzaap hi. I sepnate tu le tu-in a gah i mu pahpah kei hi. Ahi zongin a kituh khaici in hun khat ciangin hong po ding a, Pasian minthan nadingin a gah at hun hong tung ding hi. Eite gamtat kampau in mite tungah a sia ahi a, a pha a hi zongin koi bangin huzaap cih i thei kei hi. Tua hi-in i sep i bawl, kampaute kidop ding thupi hi lo hiam?\nHUN Leh MUN ZUI-IN NGAIHSUTSIAMNA\nMidangte i huzap zawhna in i lungsim puak tungah kinga hi. Khialhna zong, kamguh pau-na, mite galbawlna cihte in mi tawh hong kipawlkhawm sak thei lo hi. Thuman i gen hangin i kampau in mite tawh hong khen thei hi. A langkhat pan kamhoih, lungsim hoih cihte in mi tawh hong kipawlsak thei, hong kikhawlsak thei hi. Jesuh in hih thugil hih bangin pulaak hi: “Nasemte in a tote nasepna bangmah thei lo ahih manin note pen nasemte ka hong ci nawn kei ding hi. Ka Pa tung pan ka zak thu khempeuh note kiangah hong gen khin ka hih manin note, lawm ka hong ci zaw ding hi.” Lawmta hihna-ah khatlekhat thaneemnate kithuaksiam-in nopna hamsatnate kithuakpih kipuakpih hi.\nMatthew 15:21–28; Mark 14:6–9 sim in. A kibang lo numei nih dinmun kipulaak hi. Jesuh in khat tungah kamneem a, khat tungah kamkhauh pau tawh kibang hi. Jesuh in amaute tungah hehpihna leh muanna tawh kampau ahihlam koi bangin na mu thei hiam?\nMatt. 15 sung a numei in Canaan numei khat hi. Jesuh in Canaan numei in upna sungah khangto-in om ding a deihna tawh numei ngetna nial masa phot hi. A tawpkhakna-ah Jesuh in Canaan numei ngetna pia veve hi. Judea gam a biakna makaite in Canaan numei bangin upna nei a lohna thu Jesuh in pulaak hi. Mite zak dingin Jesuh in, “Numei aw, na upna in lian hi,” ci hi (Matt. 15:28). Jesuh pahtaak bangin kuamah in tua bangin pahtaakna pulaak ngei lo uh hi. Canaan numei in bangzahin lungsim kikhelin lungdamna tawh kidim hiam?\nJesuh khe paknamtui a vanilh in Jew numei khat hi. Tua numei in hun khatlai-in numei gina hi lo hi. Paktat numei, siatna tawh kidim numei khat hi mahta leh, mawhmai-na ngah-in, a kikhel numei, mi thak khat hi. Midangte in a siatnate a pulaak uh ciangin, a gamtat hoihnate hih bangin Jesuh in pulaak hi: “ Hih thu limtakin phawk un. Lungdaman thu a kihoilhna leitung mun khempeuhah hih nu thu kiphawkin kie tungah hong sepnate kigengen ding hi,” a ci hi (Mark 14:9).\nA tung a numei nihte thu ngaihsun lehang lawhcinna tawh kisai lungsim puak bang hong hilh uh hiam? Khrih ading teci hihna bek tham lo-in nisim nuntak khuasakna khempeuhah bangci bang lungsim puak kisam hi, cih hong hilh hiam?\nITNA TAWH THUMAN GEN\nKhrih kiangah mi tunpih nadingin kilawmtatna in kicing lo hi. Kikholhpih lawmlegual tampi i nei kha ding hi. Amau tawh kizopna hoih na nei kha mah ding hi. Ahi zongin amaute tungah Khrih hong hotkhiatna, i nuntakna a hong khelna cihte pulaak ngei kei lecin i kikholhnate in tawntung nunna dingin man nei lo hi. Mi tawh kikholhna nuam mahmah taleh, tua sangin a manpha zaw-in a kikhawlkhawm dingin Pasian in hong sawl hi. Mi tawh kikholhna bek in amaute Khrih kiang tunpih zo lo ding taleh kikholh theihlohna in Khrih kiang panin kigamlatna suaksak hi.Sawltak Paul in zong itna tawh thuman gen ding hong hilh hi (Eph. 4:15). Khatlekhat kilawmtatna in kithutuahna, khat ngaihsut thukimpihna, kilungdampih kipahtawi cihte in lungsim hoih tungah kinga hi. A hoih lo thute sangin a hoih thu-te zonkhiat ding thupi mahmah hi.\n2Thessa. 1:1–4 sim in. Bang thute hangin Paul in Thessalonia pawlpite tungah a lungkimna pulaak hiam?\nMi kimkhat in amau leh amau mi hoih-in a kingaihsut nadingun midangte hoihlohna muhkhiat nuamsa mahmah uh hi. Sawltak Paul in ahihleh tua bang hi lo hi. Pawlpi mite sung pan a hoih thute muhkhia ding hanciam hi. Ahi zongin a khialte thuman hilh-in amau khialhna thukimpih lo hi. Ama ngimna bulpi in pawlpi kilamhtoh nading ahi hi. Tua dingin mite nasep hoihte pulaak zaw hi. Ellen G. White in zong thu hoih tawh kilawmtat a thupi-na hih bangin pulaak hi: “Pasian mai-ah kiniamkhiat a, khatlekhat tungah thu hoih kibawl-in itna, hehpihna nei hi lehang thuman thutak sungah a hong kikhel mi khat a omna mun-ah tu-in mi za tampi om khin ding hi.’’ Testimonies for the 19 Church, vol. 9, p. 189.\nA tunga i pulaak Ellen G White gen thute ngaihsun in. Pawl sungah lungsim takpi tawh khatlekhat ki-it, kihehpih, kilainat cihte in mimal khat ciat adingin bang khiatna nei hiam? Tua bang pawlpi dinmun in koi bang hi ding hiam? Nang le nang kisittel inla koi munah na kipuahphat ding omlai hiam?\nKIPAWLKHOP THEIHNA PHUNGPI\nRomans 15:7; Ephesians 4:32 sim in. Bang thu bulphuh-in khatlekhat kisansiamna om thei hiam? Tua bang lungsim guipi in bang hi ding hiam?\nPaul in Roman leh Ephesus pawlpite khatlekhat kisansiamna thu bulpi pulaak hi. Khrih in i mawhna hong maisak-in ama tanu tapa dingin hong sangkhin ahih manin khatlekhat mawhna kimaisakin kipawl khawm dingin hong hilh hi. Khrih in ama mi dingin eite a hong san siksan-in, kicinna om kei taleh eite in zong khatlekhat kisansiam ding kisam hi. Hih thu ngaihsun in. Na nunzia kisittel in. Kipuahphat ding hamsa na nei hiam? Midangte’n hong theih khak ding siatna na vomkha hiam? Om hi taleh, nangmah hong honkhia Khrih in na khempeuh thei hi. Amah na upna tawh Khrih in a hong sang hi. Tua bangin a hong san in nangma hoihna hang hi lo-in Ama hoihna hang hi zaw hi. Tua ahih manin midangte tungah koi bang lungsim puak neih ding kisam hiam?\nHih thu tawh kisai-in mi kimkhat in a telhak thu om hi. Mi khat in bangbang khialhna nei taleh ama hihna bangbang tawh nungta khawm i cih ciangin amah in Pasian limlemeel suun-in mihing a kipiangsak ahihna thu siksan i hi hi. Khrih in eite adingin hong si hi. “Mimawh ihih laitak, Ama gal ihih laitak mahin ei adingin hong si hi. Tua hi-in midangte mawhna maisakin i sanggam bangin i pom ding kisam hi. Midangte mawhna i maisakna, i pom theihna in Khrih in eite a hong itna siksan i hi hi (Rom. 5:6–10).\nTua bangin khatlekhat i kipom i kisan khit ciangin Lai Siangtho thuman thutakte itna tawh kihilh ding kisam hi. Thuman i kihilh keileh itna a nei lo i hi ding hi. Itna sikna-in lawmta hihna-ah tawntung nunna thute, nunzia a hong khel thute kikum-a kihawmsawn ding hi. Ut bangin om taleng phamawh lo, Jesuh in dik hongsa veve hi, cih pen Jesuh zia hi lo hi. Ama zia pen a beisa hun-in bangbang siatna tawh kidim hi mah lecin, na mawhna khempeuh kong maisak ding a, na nunzia a hong khel dingin vangliatna ka hong pia ding hi, cih hi. Amah bangin kiniamkhiat-a itna tawh thuman hilh lehang mite lungsim su-kha ding a, nunzia kikhel ding uh hi.\nKoi bangin mi khat a khialhna nial-in ahi zongin a mi pampaih tuan lo ding i hiam? Koi bangin a mi nial hi lo-in a khialhna nial, kimuhmawh bawl lo-in mawhna pen mawhna mah ci-in gen ding na hiam?\nTHURSDAY August 27 ITNA TAWH THUMAN PULAAK\nJesuh in itna siksanin thuman pulaak hi. Thuman pulaak keileh itna nei lo hi ding hi. Itna in mite ading a hoih pen deihsakna nei hi. Itna leh thuman in kilangneih lo hi. Kiniamkhiatna leh deihsakna tawh thuman genna in itna thu mah pulaak hi. Jesuh in “Keimah in Lampi ka hi hi; Thuman thutak ka hi hi; Nuntakna ka hi hi, ci hi (John 14:6) Jesuh bek in hotkhiatna lampi hi. (Sawl. 4: 12). Ama hehpihna in eite hong honkhia ahih manin eite in Ama thuman thei-in Amah bangin i nungta thei hi. Itna kihel lo thuman zuihna in gamtat hoihna tawh Pasian maipha ngahsawmna hi; Pasian thuzuihna picing hi lo hi. Thuman kihel lo itna in nuntakna thu gui nei lo, cilesa zui-in ahih manin nuntak manneihna nei lo hi. Itna tawh thuman i gen ciangin Khristian thu zuihna lampi mantak a pulaak hi hang a, kalsuan nading lampi a hong laktel, ngimna kician nuntakna leh thuman tawh kidim nunna sungah a kalsuan i hi hi.\n1 Peter 3:15; 2 Timothy 4:2; Titus 3:4, 5 sim in. Koi bangin kiniamkhiatna tawh thuman thutak pulaakna leh thuman pomtheih siamna in tonkhom hi, ci-in hong hilh uh hiam?\nThuciam Thak laigelhte in thuman tungah itna thu a tungnung zaw-in pulaak lo uh hi. Thuman leh itna, hehpihna leh thukham, cihtakna leh lai-natna cihte in lawngkhat-in tonkhawm uh hi. “ Mi khat peuh in na upna thu a hong dot ciangin kiniamna tawh na dawnkik theih nadingun kigingkhol un,” ci-in Peter in hong hilh hi (1 Pet. 3:15). Cihnopna-ah bang thu-te um a, bang hangin um thei cihte i tel ding kisam hi. Tua bangin i gen ciangin upna thu a hong dong mi in a up nadingin a hong dot thu khempeuh dawng kik thei dingin thu khempeuh thei ding cihna lo hi. Peter gennop thu in lungneem tak leh kiniamkhiatna tawh na upna thu a gencian thei dingin hong hilh hi zaw hi.\nPaul in amah tawh nasemkhawm khangno Timothy tungah “ Hunhoih hunsia khen tuan lo-in Pasian thu hilh ding na kin ngaihsut nading, lungduai-na tawh mite lungsim zo-in mite taii-in hanthawn-in na hilh nadingin thu a hong pia ka hi hi,” ci hi (2 Tim. 4:2). Tua bang mahin Titus zong phawksak kik hi. “ Eite in na hoih i sepzawhna hangin hong honkhia hi lo-in eite tungah suahtakna leh nuntakna thak a hong pia Kha Siangtho in a hong sawpsiangna hangin a hong hehpihna tawh a hong honkhia hi, ci hi (Titus 3:5). Tua bang mahin eite in zong itna, hehpihna leh kiniamkhiatna tawh thuman a tangko dingin hong kisawl hi. Itna siksanin hun nunungah Khrih thei lo-in leitung in a kisiat loh nadingin, Ama thute a pulaak dingin i Topa in Amah tawh nasemkhawm dingin hong sam hi.\nMi khat in bang hangin Khristian upna sungah om na hi hiam, ci-in hong dong hileh bangci bangin na dawng ding hiam? Bang thu hangin Khristian upna sungah om na hi hiam?\nNgaihsutbeh ding: Khrih sungah tuucingpa dikna, nulepa itna leh tehpih omlo Honpa hehpihna kimu hi. A lamdang takin a thuphate hong pia hi. Thupia-in thupha hong pia hi bek lo-in, thupha deihna lungsim nei-a, thupha i ngah takpi ding a hong deih hi. Tua ahih manin ama nasemte in kam a genzawhloh a THUPHA a hong piak hong hilh tawntung uh hi. A lamdang Khrih hong itna in lungsimkhauh zo thei a, tua itna a dal zo bangmah om lo hi. “ Ka mite hehnem un, hehnem un, na Pasian un ci hi. Jerusalem aw, mualsang dawnah kahto-in lungdamna thu kiko in. Zion aw, nakpi takin awng inla, lungdamna thu taangko in. Nakpi takin kiko inla, lau kei in. Judah gam khuapite tungah, “ Na Pasian uh hong pai ta hi,” ci-in gen ta un. Topa Pasian hong pai a, vangliatna tawh hong uk ding hi. Ama sep thamante hong pua a, a gualzawhna thamante hong masuan hi. Amah in tuucingpa bangin ama tuuhonte an vak ding a, am tuuhonte kaikhawmin a ang sungah pua ding a, no ngeklai a neite dam takin a paipih ding hi” Isaiah 40:1, 9–11.”—Ellen G. 16 White, The Desire of Ages, pp. 826, 827.\nKIKUPD DING DOTNATE\n1. Mi kimkhat in midangte hoihlohna khat pulaakna tungtawnin amah leh amah mi hoih khatin a kingaihsun uh hi. Koi bangin tua banglungsim puak pelh ding na hiam?\n2. Hih thu a piang dingin ngaihsun in: Mi khat in a pa no sihvui-na pan inn hong ciah-in, “ Ka pa no in tu-in vantungah tung-in vantung pan-in hong ensuk hi. Ka lungdam mahmah hi, ci-in pulaak hi. Koi bangin tu kaalsung thusinna sikna in hih bang upna khial hilh thei ding na hiam? Misi omzia tawh kisai theih ding thupi mahmah hi taleh tua bang thu gen ding hunhoih mah ahi ding hiam?\n3. Khrih ading teci hihna tawh kisai-in hih thu ngaihsun in: “Mite siatna a zongzongte ama sung pan mahin siatna bawl hi pah hi. Midangte siatna a mu-mu mi in amuh siatna mah zui kha pelmawh hi. Ahi zongin Jesuh mitsuan-in Ama hong itna leh a kicing Ama nunna mitsuan hi lehang Ama limlemeel i suun ding hi. Eite etteh dingin a hong nusiat Ama nunzia ngaihsunsun hi lehang a siangtho, a deihhuai Amah tawh a kinai zaw semsem ihi ding hi. Amah tawh kinai zaw semsem a, Amah tawh a nungta khawm mi kimlepaam in vantung khuavak ni bang taang ding hi.” Ellen G. White, Gospel Workers, p. 479.


url: =Tua ciangin Israel mihon buppi Shiloh-ah kikhawmin tua lai-ah kikhopna buk lam uh a, amaute mai-ah gam zawhsa-in om hi.\nIsrael mite lakah gamh a kipia nailo minam sagih omlai hi.\nTua ahih ciangin Joshua in Israel mite kiangah, "Topa}, na pu na pate uh Pasian in note hong piaksa leitangah pai-in na luah ding uh bang tanvei zekai lai ding na hi uh hiam?\nMinam khat panin mi thum ciat hong pia un la, amaute va kuan khia-in vaksuk vakto-in, amaute luah dinga ngaihsutna tawh a leitang omziate hong gelhin, tua ciangin kei kiangah hong ciah dingun amaute ka sawl ding hi.\nAmaute in seh sagihin khenin, leitaw lam ama gam mahah Judah omsuakin, Josef innkuante leilu lam amau gamah om ding hi.\nNote in leitang khen sagihin hong ciamteh un la, na ciamtehna uh hih mun kei kiangah nong paipih ding uh hi. Tua ciangin keimah in Topa i Pasian mai-ah note-a ding ai ka san ding hi.\nLevi mite in note lakah tanh neilo hi. Bang hang hiam cih leh Topa siampi nasepna pen amau luah ahi hi. Gad, Reuben, leh Manasseh minam alangte in Topa nasem Moses in amaute tungah a piak ahi Jordan Nisuahna lam galkhatah amau gamh ngah khinzo uh hi," a ci hi.\nTua ahih ciangin mite a kuan uh hi. Leitang a ciamtehna a gelhna dingun Joshua in a pai mite thu pia a, "Vaksuk vakto-in leitang ciamtehna hong gelh un la, kei kiangah hong paikik un. Tua ciangin Shiloh mun Topa mai-ah note-a dingin ai ka san ding hi," a ci hi.\nTua ciangin mite kuanin gam sungah paisuk paito-in khen sagih suahin tua gam a khuakhua-in a ciamtehna uh laibu khat sungah khum uh a, Shiloh giahphuala Joshua kiangah amaute hong pai uh hi.\nJoshua in amaute-a dingin Topa mai Shiloh-ah ai sansak hi. Tua ciangin Joshua in amau tanh ding ciat Israel-te tungah leitang a pia hi.\nA behbeh tawh kizui-in Benjamin minamte-a ding aisan hun hong tung a, amau tungah a kipia gam pen Judah minam leh Josef minamte kikalah hong kia hi.\nLeilu lamah amau gamgi pen Jordan panin kipan a, Jerikho leilu lam liangko-ah paito-in, tua panin mualtung gam nawkin nitumna lamah pai a, Bethaven sehnel gamah a tawp hi.\nTua lai panin gamgi in Luz lam manawhin leitaw lam nawtin Luz (Bethel a kici) liangko-ah pai a, Bethhoron Nuainung leitaw lama om mualtunga Atarothaddar khua-ah paisuk hi.\nTua ciangin mun dang manawhin gamgi pai a, Bethhoron galkhat, leitaw lama om mual panin nitumna lampang leitaw lamah kihei a, Judah minamte-a ahi Kiriathbaal (Kiriathjearim a cihna)-ah a tawp hi. Hih in a nitumna lampang piangsak hi.\nTua ciangin Kiriathjearim mong panin leitaw lampang kipan a, Efron lam, Neftoah Luite-ah gamgi pai hi.\nTua ciangin Refaim kuam leilu lam monga om, Hinnom tapa kuam a kimuhna mual a gamgi-ah pai hi. Tua ciangin Jebus mite gam liangko leitaw lam, Hinnom Kuam-ah paisukin, Enrogel-ah paisuk suak hi.\nTua ciangin leilu lam manawhin kawi-in, Enshemesh-ah paisuak a, tua lai panin Adummim kahtohna galkhat, Geliloth-ah pai a, Reuben tapa Bohan Suangpi-ah paisuk hi.\nTua ciangin Betharabah gam liangko leilu lamah paisuakin Arabah-ah paisuk hi.\nTua ciangin Bethhoglah gam liangko leilu lamah gamgi paisuak a, Jordan mong leitaw lam, Ci Tuipi dawk leilu lamah a tawp hi. Hih pen leitaw lam gamgi hi a,\nJordan in nisuahna lampang a gamgi piangsak hi. Hih pen a beh zui-in a kimkotah a gamgi a gamgi-in Benjamin minam luah ahi hi.\nTu-in amau beh tawh kizui--in Benjamin minamte khuapite in Jerikho, Bethhoglah, Emekkeziz,\nKhefarammoni, Ofni, Geba - khuapi sawmlenih, a khuaneute tawh ahi hi.\nTua ciangin Gibeon, Ramah, Beeroth,\nMizpeh, Khefirah, Mozah,\nZela, Haelef, Jebus (Jerusalem a cihna), Gibeah, leh Kiriathjearim - khuapi sawmleli, a khuaneute tawh zong ahi hi. Hihte pen a beh tawh kizui-in Benjamin minamte luah ahi hi.


url: =Kawlgam ah tui khanggawp in cimawh dongtuak mi 100,000 val phakhinta :: ZOMI DAILY\nposted on 24 July 2017 at 9:50 pm Lomkholna: Myanmar, News, Sawltak\nCentral Myanmar ah guahtui tamluatna hangin tui khanggawp in cimawh dongtuak tammahmah cih AFP te’n genkhia hi. Myanmar kumpi inzong guahtui tamding cih Warning genkhiatna nei uh ci a, hih guahtui tamluatna hangin cimawh dongtuak akigawm in mi 100,000 valbang phakhin cih kiza hi.\nMagway Region sung aom “Thiri Yadana Pyilone Chantha Pagoda” kici Kawlte tattung khatzong Ayeyarwady luipi sungah tui in ataihkhiat laitak Video kizaihkha in, Social Media tungah ki thehzak hi.\nTua Video azaihkha U Pyinnya Linkkara kici ii genna ah tua Pagoda pen abeisa Thursday ni in tuikhang in ataihkhiat cihi.\nAFP te tungah Phone tawh agenna ah tua Pagoda pen 2009 kumin akilam hi a, akilamlai in Ayeyarwady River tawh ki gamla mahmah cihi. Kumsim in Ayeyarwady luitui in nepheiphei in, tukum ciangin tua Pagoda pen luitui tawh taikhiata hi ci’n genkhia hi.\nKumsim in Kawlgam ah Monsoon Season ahi May kha leh October kha kikal pen guahtui tam phadiak in, tui akhangthei zelzelmah ahihi. Ahi zongin tukum pen tuikhang huaisia phadiak hi. Luidung aom khua pawlkhatbang akhuabup in luitui in nawkkhia a, akhua abeilawhzong omkhin ciliang hi.\nMyanmar pen Asia gamsung ah Disaster tuahsiatna athuak phadiak gamkhat ahihi. Cyclone huihpi in nawkzel, Flood ci’n tui khanggawpzel, khatveivei khuahun lumlua mahmahzel, khatveivei zinlingzel cihbang in Disaster tuamtuam in nawktheizel hi.\nMyanmar Government in agenkhiatna ah tukhasung bekbek inzong Central Myanmar leh Southern Myanmar sungah tuikhanna, tui tamluatna hangin mi 2 in sihlawhkhin ci a, adangpen mi 90,000 bang cimawh dongtuak in om uh cihi.\nAdiakdiak in Kawlgam alailam aom ahi Magway Region sungah Pagoda asia, akicim tamphadiak ci a, tui khanggawp ahih manin dongtuak in aki hemkhiazong Magway Region sung bekbek panin mi 60,000 bang valkhinding kici hi.\nVideo: Buddhist pagoda falls into river in Myanmar\nMinistry of social welfare, relief and resettlement ah Director General asem laitak ahi Ko Ko Naing in agenkhiatna ah tulaitaklian pen huaisiatna omsamlo “under control” hi ci’n genkhia a, ahi zongin khuahun asiat semsemleh bangciciang tungding cihpen ki gencian theilo cihi. Kumsim in tuikhangden ahih manin, ahuaisia phadiak munte huhnading in aki gingsa in ki omden hi ci’n genbeh hi.\nMonday ni ciangciang kumpi te’n cimawh dongtuak ahuh uhpen mi 116,817 bang phakhin ci a, adiakdiak in nektawmding an leh tui tawh ahuh uh kici hi.\nResettlement Official khat ahi Kay Thwe Win ii genkhiatna ah asi mi 2 te lakah khatpa pen Sagaing Region sungah tuikia in asi cihi. Adang khatpa pen Chin State sungah tui akantan laitak in taisuak in asi cihi.\nBago Region sung aom tuikholna Dam khatzong Saturday ni in kitamkham cih Global New Light of Myanmar newspaper te’n genkhia uhhi. Sawltak #zomidaily\nPrevious: Minam 135 leh code numbat vai ~ Kam Lian\nNext: Kawlgam sungah H1N1 Flu kici natna angah mi 13 bang omkhin, mi 1 zong si


url: =Judson’ Sangmang nasepzia etkikna ~ Suang Khen Pau :: ZOMI DAILY\nposted on 14 June 2016 at 11:41 am Lomkholna: Article, Biakna\nJudson’ Sangmang nasepzia etkikna (Revisiting Judson’s Mission Approach) ~ Suang Khen Pau\nThukuang Masa :: 2013 kum ciangin Kawlgamah Judson hong tun zawh kum 200 cin phawkna (Bi-centennial Jubilee) pawipi Kawlgambup Tuiphum Kipawlpina (MBC) in nasia takin bawl dingin ki tangko hi. Tangthu sungah a ciapteh tham ding tua bang pawipi masuanin MBC in Kawlgam sung mun 200 bangah Kham Kawlgam Tuiphum Sangmang Nasep (Golden Myanmar Baptist Mission) cih tawh mission a sep laitak uh ahi hi. Myanmar Institute of Theology (MIT) in zong tua pawipi kham khit ciangin Ph. D program hon zawh dingin a kiginsan laitak uh ahi hi. Hih bang hun sungah ih om laitakin “Kawlgam Sawltak” a kici Adoniram Judson a bangci mi hi aa, bangci nuntak in, bangci danin mission sem aa, koici ciang ki-ap hiam? a thuakna leh a lawhcinnate kankik ding thupi mahmah hi.\nKawlgam Khristiante bek ii lunghihmawhpih ding zong hi mawk lo-in, leitung Khristian khempeuh in zong a phawkhuai mahmah thu khat ahi hi. Bang hang hiam cih leh Judson pen sangmang minthang khat ahih banah; mission nasep ih cih pen sumpi tamman leh pawlpi liat man bek tawh a kisem zo hi mawklo-in Pasian’ hong sawlngiat thu ahi hi (Matt 28:19-20). Mission sep ding pen Pasian in pawlpi hong apngiat ahi hi. “Mission ih cihcih pen Pasian’ thuthuk khempeuh ii pianna naak hi,” ci-in gualhcian Pasian thuthuk siam Martin Karler in na pulaakkhia ngei hi.1 Judson’ mission nasepna a kicingin pulaak ding cileng hong saulua ding ahih manin hih thului sungah a hampi pet mah ka hong sung ding hi.\n1. Kawlgamah Khristian Sangmang Nasep Tuncilna (Arrival of Christian Mission in Myanmar\nKawlgamah Khristian mission nasepna enpak lehang a huampi-in nam nihin kimuthei aa, Roman Catholic Mission leh Protestant Mission cih ding ahi hi.\n1.1. Roman Catholic Mission\nKawlgamah kum zalom 10th sungin Nestorian-te tungkhin cih thumong khat na om ngei hi.2 Kum zalom 12th hun hong tun ciangin Pagan khuapi-a Annanda tattung (pagoda) leihawm sungah Greek lai leh Latin lai tawh a kigelh laimal tuamtuam leh tui-palpaak ( lotus) ngum sungpan singlamteh a po lim khawng na kisuai khin zo ahih manin Kawlgamah bel zalom 12th hun peuhmahin Khristian pawlkhat bel a tungkhin zo mah hi ding hi. Tu-in zong tuate kimutheilai hi. Ahi zongin 1554 kum Piancit Franciscan siampi Pierre Bonfer Thanlyin hong tun-a kipanin RC mission nasep akipan tatak hi pan aa, tu ni dong a kizomsuak toto ahi hi.3\n1559 kumin Kawl kumpi leh Arakan kumpi kikalah gamthu tawh kisai-in buaina lianpi a om ciangin Arakan kumpipa in Portuge-te sum bawl Philip de Britto zawnin Thanlyin hong sim aa zo uh hi. A zawh mawk ciangun Pillip de Britto in Arakan kumpipa Syriam (Thanlyn) apkik nuamlo aa, amahmah in kumpi semin ukpah hi. Kumpi Anaukphetlun in Ava khuapi-ah 1610 kumin kumpiza a ngah ciangin Prome (Pyay) leh Toungoo hong simpah hi.Tua thu a theih ciangin Phillip De Britto in Nat Shin Naung tawh kipawlin Anaukphetlun hong do uh leh hong lelhiau uh hi. Gal a lelh ciangun Ava kumpi pa in Nat Shin Naung, a zi a tate leh a gammi 5000 bang manin Ava ah ciah pih hi.\nAhi zongin that ngam sam lo-in Ayeyarwaddy gundung mun khatah tengsak hi. Nat Shin Naung ih cih pen mipil leh laphuaksiam (poemist) mahmah khat hi a, Khristian khat ahi hi. Buddhist biakna sung pan Khristian suak masa khat ahih hangin Kawl kumpi in Khristian ahih lam sang lai simbute sungah gelh nuamlo uh hi. RC sangmang Vicentius Sangamano in ahih leh, “1720 kiimin Kawlgamah Khristian 2000 (RC) bang om khin ding hi,” ci hi.4 Tua hun aa kipanin RC-te in mission hong sem toto uh aa, Zogamah ahih leh khanglam Kanpalet gam hong tung masa-in tua panin gam hoihzawkna mun Mindat ah hong kisuanto uh aa 1934 kumin pawlpi hong phutta uh hi. Tedim gamah ahih leh 1939 kumin RC pawlpi hong kiphut hi.\n1.2 Protestant Mission\nProtestant Mission ih cih ciangin a diakin Tuiphumte’ Mission nasepna thu a lim gennuam ih hi hi.1807 kumin Mangkang Tuiphum Sangmang Kipawlna (Baptist Missionary Society) te in mission sem dingin Bengal panin Richard Mardon leh James Charter-te hong sawl uh hi.5 Richard Mardon pen ciahkik paha, James Chater in 1812 dong Felix Carey tawh na semkhawm uh hi. A lunglut huai thu khat ah James Chater bang lawhcing kisalo-in Kawlgam pan a ciahkik hangin Ceylon ( Sri Lanka) ah a mission sep lawhcing mahmah zel aa, kum 2 sungin Mr. Sierce a kici mipa Khristian thuzui mi suaksak hi cih pen Asia pawlpi tangthu simleng kimu thei hi.\nFelix Carey ih cih pen India gam-a sangmang minthang William Carey tapa hi a, Kawlgam hong tun ciangin Kahbia (a pa Portugese; a nu Kawl) khat tawh kitengin ta nih nei uh hi. Cidamna lam, a diakin tang ahih keileh sensi (smallpox) bawl siam ahih manin kumpi Bodawpaya khut nuai-ah na sem dingin August 1814 sungin Ava-ah kituah uh hi. Kumpipa adingin laipeina (press) khat India a va ciahin Calcutta panin hong pua aa, Irrawaddy gun dung zui-in Ava ah hong puato hi.\nKamsiatna tawh tuipi tungah huihhual leh tuihual tuak kha ahih manun gunkuang kibungin a zi leh a tate (tanu nih leh tapa kaht) sihsuahin amah bek suakta hi. Khakham nak veiilua mahmah ahih manin India gamah ciahkik aa, a sawtlo-in si hi. Felix Carey in kumpi Bodaw-paya khut nuai-ah nasep ding teel zaw ahih manin mission seem taktak dingin America gammi Adoniram Judson leh Ann Hasseltine Judson July 13, 1813 ni-in Yangon hong tung ahih manin tuni dong, ‘Judson’sawlbawk kuangkuang lai hi,’ kici thei hi.\n2. Judson’Sangmang Khualzinna (Judson’s Missionary Journey)\n2.1 Judson’Tangthu Tom (Brief Biography of Judson)\nJudson pen America-gam Massachusetts gamkhen Malden khua-ah August 9, 1788 Ninoni-in a pa Adoniram leh a nu Abigail Brown sungpan hong piangkhia hi.6 Kum thum a phakin Lai Siangtho tangbuppipi lotngah zo ta ahih manin a nu le a pa lungdamsak mahmah hi. Kum 10 a phak ciangin Ganan, Thuhaksa Kidot, Greek lai leh Latin laite theizo ta mawk hi. Kum 16 a cin kum August 17, 1804 ni-in Province College (tu’n Brown University) ah sang hong kah aa, September 2, 1807 ni-in B.A degree ngah aa, a sangpen pahtawina leh thugenna zong ngah hi. A sang a man phetin Plymouth Indepent Academy cih private sang khat hong phuan aa, ‘Elements of English Grammar,” leh “The Young Lady’s Arithmetic,” cih laibu bu nih hong gelhkiapah malam hi.\n2.2 Sangmang Khualzinna (Missionary Journey)\nProvince College ah sang a kah laitakin Pasian umlo (atheist) Jacob Eames tawh kithuahlua kha ahih manin Judson in zong Pasian hong umlo mawk hi.Sang a mankhit ciang a lungsim palang den ahih manin August 9,1808 ni-in Shiffield-a a paneu kiangah sakol tawh va hawh hi.Nikhat giahbuk khatah a giah leh, “Na lua veh aw; na lua veh! Hong hon un! Hong hon dih un! Kei a si ding hi tang!,” ci-in a tau ngaungau khat za mawk aa, zingsang a thawh ciangin a dot leh a College kah lai-a a lawmpa Jacob Eames na hi mawk in, lamdangsa-in a dip van-aa khai hong bang pah hi. ‘Pasian om hi,’ cih a lungsim sungah phawkna ciang khat hong nei pah hi.\nTham lo-in Pasian thu lunggulhna hong nei ahih manin Andover Newton Theological Seminary-ah sang hong kahkik hi. Hih sangah a kah sungin India gam East India Company-a chaplain a sem Dr Claudius Buchanan ii, “Nisuahna Aksi- The Star in the East” cih thuhilhna za kha ahih manin mission nasep ding lawppi-in lawppah hi. Tua a thuhilhna sungah India gama German sangmang Dr. Schwartz ii mission nasepna tampi tak kihelkha hi.\nTua ahih manin a lawmte Samuel Nott, Samuel J. Mills, Samuel Newell leh Williams College panin James Richard, Ruther Rice-te tawh lopokeu-buhtu kikholna munah (Haystack Prayer Meeting) khuk dinin thu ngenkawm zelzel uh hi.7 Tua hi aa, December 2, 1808 ni-in, “Kiniamkhiat takin Pasian tungah ka nuntakna ka ki-ap hi,” ci-in teci pang hi. 1810 kum ciangin mission sep theih ding lunggulh luatna tawh England-a London Missionary Society-te ii huh ding lametna tawh, ‘Packet’ kici tembaw tawh England hong pai hi.\nTua hun laitak in England leh Piancit gal a kido laitak ahih manin Piancitte in na mankha citciat aa, Bayonne kicihna munah kal 6 sung bang thong vakia tadih hi. England gam a tun ciangin a thusunnop sang liailiai sam uh hi.America-gam hong tunkik ciangin thu-om zia a gen leh a tawpna-ah ‘America Board of Commissioners for Foreign Mission of the Congregational Church’ in Nisuahna Asia gamah sangmang nasep sem dingin Judson, Samuel Newell, Samuel Nott, leh Gordon Hall-te sang uh hi.\nTua zawh a sawt lo-in Ann Hasseltine tawh February 5, 1812 ni-in kiteng uh a, a kiten zawh uh kal nih khit ciangin Caravan tembawpi tawh Salem panin hong ding khia uh hi. Ann Hasseltine pen unau numei li lakah a nautum pen hi aa, u numei Abby, Marry leh Rebecca thum nei hi. A kiten zawh uh a zing Februry 6, 1812 ni-in Judson siampiza kipiapah hi.\nIndia gam hong paina tembaw tungah Lai Siangtho hong simsim leh Tuiphumna tawh kisai-in thu muh thak khat hong nei aa, tuiphum ciangin tui sungah kiphum tektek ding ci-a Tuiphumte’ zat dan hong sang ngiaumawk hi. June 17, 1812 ni-in Calcutta hong tung uh hi. Tembaw tungah a sanna tuiphumna hangin a nupa un Tuiphum pawlpi hong suak mawk uh aa, September 6, 1812 ni-in a nupa un Lal Bazar Baptist Chapel ah Rev. William Ward in tuiphumna pia hi. India gam hong tun madeuh a zanni-in England leh America gal kido ahih manun England-te gamke India gamah Judsonte omthei nading thu om nawnlo uh hi.\nCiahkik dinglah ngaihsun theilo ahih manun Piancit-te tuikulh (Isle of France) Mauritius-ah kha li sung bang hong galtai tadih uh hi. Sangmang sem dingin a paikhiatpih uh Samuel Newel-te nupa Mauritius na tung masa uh hi. Judson-te nupa Mauritius a tun madiak un Sameul Newel ii zi Harriet Newel in sih san ahih manin America gam pan sangmang dingin a kuankhiate lakah a luang tawh khaici a tuh masa penpen nu ahi hi.8 Asih madeuhin a lawmpa a sihkam vaikhak in:\nKa it mahmah ka nu na gen sak in: Harriet in bangzah takin phawk a hiam. Bangzah takin ngai a hiam. Pasian na mitsuan gigen henla: na pom tawntung hen. Tua hileh a haksat gentheih hun ciangin amah in kemin hehnem dending hi. Ka sanggamte kiangah na kohsak in: sih ding bek ngak aa om a sanggamnu in, ‘Leitungah biakna lo buang bang dang ,mahmah a thupi zaw om peuhmah lo hi. Khrih adingin ka pianna nulepa, khualetui, gamlelei nusia in Nisuahna lamah ka pai kisik het keng, na cihsak in’ a cihkhit phet in a mitsi-in, Harriet Newel in leitung nusia ta hi.\nTua bang tuahsiatnate hang tawh a lawmpa tawh a kikhen uh ciangin Judsonte nupa in India gam hong zuankik aa, June 4, 1813 ni-in Madras hong tungkik uh hi. A masuan uh baang bing bang bekbek ahi manin a tawpna ah Malaysia-gam Penang ah mission sem dingin hong kithawi uh aa, Madras panin Georgiana tembaw tawh June 22, 1813 ni-in hong dingkhia ngawngaw uh hi. Lampi-ah huihsia guahsia tuak kha uh ahih manin Ann Judson in nausiat lawh aa, Penang pai ding kimlai tuihualte zangin Pasian in Yangon July 13, 1813 ni-in hong puak litlet mawk hi. Pasian in tuihualte zangin na sem hi. Ciangkhut khawng zangin zong na semtheilua zen hi.\n3. Judson’ Sangmang Nasepzia Etkikna (Re-examing Judson’s Mission Approach)\nJudson’ mission sepdan ih bulkankik ciangin a nuai-aa bangin kimuthei hi.\n3.1 Lailam Nasepna (Literary Mission)\nJudson Kawlgam hong tun ciangin thu hilh masa phot lo-in Kawlpau leh Kawllai kum 6 sung hong sin masa hi. Kawllai a sin kawm mahin lailet tawh zong hong thuahpah aa, 1817 ciangin mai 7 apha Khristian Biakna Thu-A View of the Christian Religion cih laihawm hong hawm khia zopah hi. Ava-a Hindu siampi a semngei khat kiangah Kawllai sin masa aa, tua khit ciangin U Aung Min a kicipa kiangah sin leuleu hi.9Tua bangin lailam tawh nasepna hong pan toto aa, Thuciam Thak buppi July 12, 1823 ni-in hong zo in, Dec 19, 1823 ni-in a khetzong kizo hi.\nLai Siangtho buppi Januray 31, 1834 ni-in a tei zo siang aa, Dec 29, 1835 ni-in Lai Siangtho buppi sim theihin kingah theita hi. Bek thamlo-in Judson in Manglai-Kawllai Tongdotbu leh Kawllai-Manglai Tongdotbu zong 1843 kumin zo siang ta mawk hi. Lai tawh nasep ih cih pen eite’tun zawhlohna ah gamgi omlo-in eite tangin Pasian’ thu a va gengen ahih lam Judson in a telman leh Khristian biakna a zungkip theih nading ngimna lianpi tawh lai nasep a kipan ahi hi. Ava-ah Judson a thongkiatna thute German lai-in a kigelh Turkey gam-a Judahmi pawlkhat in na simkha-in, a piangthak lawh mawk uh pen, a nuntakna sungah Judson a lungdam mahmahna khat ahi hi.\n3.2. Hotkhiatna Thugenna (Person-to-Person Evangelism)\nKawl Buddhist-te lakah mission nasep pen a thubaih hi lo hi; bang hang hiam cih leh Buddhist biakna zungthuk na khaluakhinzo hi. Kum 6 bang a sepkhit 1819 kumin Maung Naw kici khat bek Khrih nungzuimi suaksak zo hi.10 Hotkhiatna thu a thangko theih nadingin Judson in lamgei-ah Zawlbuk (zayat) khat Kawlte’ buk lamzia tawh kituak-in lam aa, tua lai-a kualzin gamvakte niangphan tawh zindou-in Pasian’ thu na gen a, amasa pen April 4, 1819 ni-in kipan thei hi. Hih bangin mikim tungah Lungdamna thu a gen ciangin amah bekin tang gen (monologue) cih hilo-in kihotuah (dialogue) uh hi. Thuhilhzia (pulpit model) cih dan na zang lo zawin na kikumkhawm (round table model) zaw uh hi.\n3.3 Pilnalam Nasepna (Missionary Education)\nJudson leh American sangmangte in pilna lam tawh ih Kawlgamah mission hong nak sep phamahmah uh hi. Ann Judson bangin Nitaksang ci-in numei-naupangte pilna sinna leh Pasian thugenna, pattahna-in a neilam kinak muh mahmah hi. Sangmangte in a diakin Sun Sang (Day School) leh Giahden Sang (Boarding School) cih na nei uh hi. 1820 kumin Kawl numeite lakah Khristian suak masa pen Ma Min Lay ii huhna tawh Tuiphum Mission Sun Sang kihong ta hi. Tua ma ciangciang Kawlgam ah numeite peuhmah lai kisinsak nailo hi. Tua hun lai-in Kawlte’ biakna sang (monastery) ah numeite in lai sin thei cih thadah zong lut pakpak theilo hi.\n1833 kumin Cephas Bennett ii huhna tawh Tennaserim-gamke ah mipi laisinna (public education) sang kihongta hi.11 Tua bangin damdamin hong kilawh toto aa, 1984 kumin Judson College (tu’n Yangon University), St. Paul leh St. John cih bangin hong kihongto hi. Pilna ih cih in ih lungsim hong hawlpen hi a, tua pilna neileng kikhangto baih pen ding ahih lam sangmangte in tel uh ahih manin pilna tawh hong pantah uh ahi hi. Leitungah zong leisung sumpianna a tamna gamte sangin mipil tamna gamte mah khangto zaw hi.\n3.4 Cidamnalam Nasepna (Medical Mission)\nJudson a om sung mahin America panin cidamnalam sangmang Dr.Jonathan Price leh a zi,a tanu tawh December 1821 kumin hong tung uh hi. Cidamna lam tawh kisai-in Felix Carey in zong mamong na pan khin ahih manin Kumpi Bagyidaw in na zakha aa, Mr. Price na sam pah hi. Judson in zong na zui-a Sep 27, 1822 ni-in kumpipa tenna Ava ah va pai uh hi. Kumpipa zong Mr. Price ii siamnate a muh ciangin nak lungdamlua mahmah-aa a khuapi-ah a ten nadingin na khopah hi.\nHih hun sungin sangmangte in kha mangthang a matloh uh hangin, mi cina tampi mah na damsak uh hi. Tua bang mahin sangmang dangte in zong cidamna lam tawh hong pantah aa, phak zato, zatui hawmna, leh Duffrin zatote hong phuan uh hi. Dr East bang zong Zogam khuakim phial sik-in cinate na bawldam mawk hi. Leitung galpi hun lai-in miliamte a kem Kawlgam (a diakin Kachin) leh India (Nagaland) huam sung-a nasep Dr Gordon S. Seagrave bang minthang mahmah hi.\nJudson nasepna a kicing zaw deuhin gelh ding cileng Buddhist biakna (Encounter with Buddhism) tawh a kitalsikna leh Kumpite tawh a kimuhtuahnate (Encounter with the State) cihte zong gelh ding a kilawm mahmah thu ahih tei hangin i laimai hawmthawh ihih manin tuazah tawh ih khawlbawl phot tadih ding hi. Bang hangin Kawlgam ah mission nasep kilawhcing pukpuk lo hiam? cih zong a kanhuai mahmah thu khat ahi hi.\n3.5 Judson’ Awging (the Voice of Judson)\nJudon’ mission nasepna pen paak kiphah lampi tawt bang hi lo-in, ling kiphah lampi tot abang ahi hi. A zi masa Ann H. Judson, a zi nihna Sarah Boardman-te khuai-in leh a zi thumna Emily Chubbuck ahih leh ama sih khitdeuh kum 4 teh si hi. Mangkang kumpi leh Kawl kumpi kidona hangin Ava leh Aungpinhle-ah thongkia hi.12 Kawl kumpite in a telkhialh theih nadingin thute zong na om veve hi. Gamkeek Mangkangte’ gam thu (politics) ah a kihel lianloh hangin gamthu vai hawm nading-aa biakna thu pawlkhatah Judson a kihelna na om aa, Bengal panin America-te in huh nading mission sum a puak ciangin Mr. Gouger kici Mangkangpa tung tawnin puak a hih manin Mangkangte tawh kigulluk dingin upmawhna om hi.\nTua hangin thong na kia aa, thong a kiat sungin a zi in a Lai Siangtho tei bangte lukham tawh hualkhawmin na puaksim zel hi.Nuntakna hamsa salua ahih manin Mawlaimyaing (Kyaiatkhami) gamah a omlai-in gamlakah kha 6 vivel tol omin an kipuaksak-aa a lungsim cina ngei hi. A lungkialua mahmah ahih manin pi 3 a zai pi 6 a sau dum zong to ngei-in tua sungah a sisa bangin amahmahlehamah kisial ngei hi. Mission nasep hamsa salua ahih manin a awm sung panin awging pawlkhat hong pawtkhia mai aa;\nAw Pasian – Kei tawh hong omkhawm tawntung hi napi cin; bang hangin hamsat-gentheihna, lungkham-mangbatnate leh natvet-satvette hong thuaksak sese na hia? Khrih ading hi kei leh maw?,” “Nopna- dahna, natna-satna bangbang ih tuak zongin ih mainawt ding hi. Kawlgam mualpawn lakah ih vawh-aa, Zion mualah ih at ding hi,” “Kawlgam’ mailam ding ka ngaihsut ciang; Pasian’ kamciam a tun pelmawh bangin lamet omin tang sa ing,” “Sanggamte aw, Jesuh mitsuan gige un. A maitang na muhna hangun hehnepna leh nopna na ngah ding uh hi. Natna na thuak ciangun Jesuh en un; nuntakna hong pia ding hi.\nThukhen hun ciangin zong Jesuh en un; amahin nang hong hon ding hi,” “Sawtveipi ka thuak ding haksatnate Pasian ap lel ning. Nopna leh suaktakna hong pia singlamteh hangin ka thuak gimnate lungdamna hi zaw; haksatna hangin ka kuaikutna khempeuh khuaizu bangin khum zungzung sa mai ing,” “Hih ka tei laitakin ka khitui luang keuhkeuh hi. Ka sep ding a lianpen in Lungdamna thu tangko ding himahtaseleh; Lai Siangtho teina in zong Kawlgamah Khristian biakna a thuklut theih nadingin a thupipen khat mah hi veve,” cih bangin kammal hoih pawlkhat hong nusiat lai hi.13\n4. Judson’ Sangmang Nasepzia Leptuahkikna (Re-evaluating Judson’s Mission Strategy)\nJudson’ mission nasepna ih etciankik ciangin pumpi nuntak nading leh kha nuntak nadingin kilekkim takin semkhawm ahih manin bucing (holistic) mahmah kici thei hi. Tu lai Evangelical-te in mission a sep uh ciangin kha (spiritual) bekbek ultungsak uh aa, a langkhat ah Ecumenical-te in pumpi (physical) bekbek mah hahbawlzaw uh hi. A taktakin cileng hih thute gel a kikhenthei ding thu hilo aa, a luangkhawm ding ahi zaw hi. A hang in Lungdamna thu pen pumpi leh kha ading ahi hi (John 10:10).\nHih thu nihte pen maitang nih a nei sumngo tangkhat tawh a kibang linlian ahi hi. Judson in kha thu bek hi lo-in leitung khantoh nadingin a sep ciangin a bulkip mahmah hi aa, tual khantohna (social transformation) a piangsak ahi hi. Khrih’ mission nasepna (Missio Christie) sungah zong tua bangmahin kha leh taksa thu mah na kihel-a khantoh nading mah kilekkim takin a bulphuh lam kimuthei hi. (Luke 4:18-19).A gam a lei, a it a pawlpi leh a innkuanpihte nusia ngiat in, namdangte lakah Pasian thu genngiat cih mawk pen Lai Siangtho tawh kituaklua(biblical) mahmah hi(Acts 1:8).\nKumpi Bagyidaw tawh kihokawmin Pasian’ thu a pulak thei mawk zong tulai minam tuamtuam; ngeina tuamtuamte leh biakna tuamtuamte lakah Pasian’ thu tangko dan ahi; kihotuahna (dialogue) cih pen amah in a na zang khin zo hi mawk hi. Lamah geih-ah zawlbuk khat lamin tua mun panin kihotuah dan tawh gupna thu a gen mawk zong tual nuntakna tawh kituak (contextual) lua mahmah hi. “Khrih ading hi kei leh maw?” ci-a a lungtang pan-a ciktui bangaa a phulkhia awgingte, America-gamah nuamsa taka nungta thei ding kimlai, Kawlgamah haksak-gentheih thuak dingaa hong paina, a zi a tate a khuaina, a cihtakna, a lawhcinna leh a han ding leitang nangawn omlo-aa a sihnate ih ngaihsut ciangin, ‘Kawl mite’ leitang leh tual nuntakna (web of socio-econmics) sungah hong tualniamin hong kithunlut (incarnational) taktak mah ei maw?; amah hong kinialtakpi (self-denial) ei mataw,’ cih ding loh buang thudang mahmah gen ding omthei vetlo hi.\nThu dang khatin genni cileng Thuciam Lui sungaa Moab mi Ruth Model tawh kibang taktak ei maw, cih ding ahi hi (Ruth 1:16).14 Judson in mission a sepna Kawlte lakah a thuzawh mite hamtangpi-in Khristian suaksak (Christianization/forced conversion) ngei hetlo aa, amuate’ uttawmthu (voluntary conversion) bek mah na ngakzaw den hi. ‘Khristian hong suak un!’ ci-in neihsa-lamhsa tawh na zol ngeilo hi. Tua hi a, kum zalom 21 sungah Judson mission nasepzia mah ih bulphuh ding, ih dapphah ding leh ih etteh ding ahi hi. Bang hang hiam cih leh Buddhist biakna zungthuk takin a khasa Kawlmite lakah mission sep cih pen a thubaih hi lo hi.\nTua manin Judson in, “Kawlte khat Khristian hong suak ding sangin; sahang’ hapi khat bohsak leng baih zaw inteh,” ci tangial hi.Judson in mission a sep ciangin vakkawikawi aa Paul bangin pawlpi phut kawikawi (churh planting) cihte pawl kimukhollo-in munkhat bulphuh (church-based mission) in nasem zaw hi. Kum zalom 21 sungah Kawlte lakah mission ih sep sawmleh Buddhist biakna, ngeina, tualnuntakna leh tuhun thupiangte encianin ih dapphah ciang bekin ih mission lawhcing zo pan ding hi. Tua bangin ih sep theih nadingin Judson’ mission sepdan mah ih ettehpi ding ih kungmui ahi hi. Judson pen a omna khempeuhah ettehtaak (man of model) dingin, a kampauna, a gamtatna leh a pusuah-sungtumna khempeuhah omin nungta sinsen mawk hi.\nPasian’ mission nasep (Missio Dei) ih cih pen a zaipi hi aa, mihingte’ ngaihsut bat zawh ding thu hi lo hi. Khrih leitungah hong pai ciangin Khristian gamkeek ding na hi masalo-in Pasian’ Kumpi Gam (the Kingdom of God) phuh ding na hi zaw hi (Mk.1:16).Pasian gam ih cih pen Saddle-back-aa pastor Rick Warren in na hi ci gen hi; “Pasian’ gam ih cih pen Khrih kumpi-aa ih koihna munmun ahi hi. Na lungsim sungah na koih leh na lungsim sungah a om hi pah aa, na innkuan sung leh na pawlpi sungah na koih leh na innkuan sung leh na pawlpi sungah Pasian’ kumpi gam a om hi pah hi,” na ci hi.13 Hi takpi mah hi.\nKhrih kumpi-aa ih koihna mun pen Pasian’ Gam hi takpi aa, tua gamnuam sungah ki-itna (love), kilemna (shalom-peace), thutanna (righteouhsness), thumanna (justice), leh kolpan suahtakna (freedom) cihte om ding hi. Judson zong Kawlmite Khristian hong suaksak dingin hong pai masa hizaw lo-in; Khrih nungzui a suaksak dingin a hong pai ahi hi.Thuk ngaihsut zek leng; Khristian suak mawkmawkna (Embracing Christianity) leh Khrih’ nung zuihna(Following Christ) pen kilamdang mahmah hi. Zalom 21 sungah mission ih sep ciangin Khrih nungzui ih suaksaksawm zawk ding thupi khangel ding hi. Anduh-tuiduh bangin Zomite’ lungsim sungah mission veina hong om henla, a kuanglai Judson’ mission sawlbawk mitsak kha het lo-in ih pawlpi sung leh ih pawlpi pua-ah Mission a sem zo dingin Pasian in a thupha hong buak ta hen! Amen. Mr. Suang Khen Pau\nDavid J. Bosch, Transforming Mission: Paradigm Shifts in Theology of Mission (Mary knoll, New York: Orbis Book, 1991), 16.\nComoas Indicopleustes a kici khualzinpa in AD 600 kimin Kawlgam leh Siam (Thai) ah Khristian ka mu khin hi, ci-in gen ngei hi. See http://www.oxuscom./ch-of-east.htm, accessed on 14 July 2011. Nestorian- te thu-umkhial (heretics) a kikoih uh Ephesus Council (431AD) leh Chalcedon Council (351AD) aa, kipanin amaute in gamthak nawt mahmah uh aa, Asia gamsungah bel a kizel takpimah na hihtuak hi. Phillipine nangawn ah Nestorian-te tua hunin tungkhin dingin kiummawh hi. Nestorian upna cih pen Constantinople (428-431 AD) aa siampi sem Nestorius’ thuhilhna hi aa, amah in Khrih ii Pasian hihna (divinity) leh mihing hihna (humanity) pen kigawm lo-in a tuamtuak hi, ci-in hilh hi.\nTua manin Topa Jesuh ii nu Nungak siangtho Mary lawh nadingin Grerk lai-in Theotokos (khiatna Pasian ii nu- Mother of God) a kizat pen manlo hi. Mary pen Pasian ii nu i cih ciangin Jesuh I Topa ii mihing hihna bei hi, ci hi. Tua ahih manin Jesuh Kharih ii nu Christotokos (mother of Christ) cih ding hi, acih ciangin siampi dangte in sang theilo uh aa, thu-umkhial in ciamteh uh hi. Tua hun lai-in siampite laisinna lai siangtho sang gina mahmah nih om aa, Alexandria Sang leh Antioch Sang ahi hi. Alenxandria-te in lai siangtho a khiat uh ciangin thu phual seel aa gen nam (allegorical) nakzat uh aa, Antioch sang in a hih leh amal malin (literal) khia hi.\nYangon Chin Catholic Fellowship Ruby Jubilee Magazine (1968-2008), pp., 271-274. Hih sungah zong na en lecin, Scott W. Sunquist, A Dictionary of Asian Christianity (Grand Rapids, Michigan: William B. Eerdmans Publishing Company, 2001), 574.\nSimon Pau Khan En, “The Ecumenical Perspective of Christianity by the Churches in Myanmar” in RAYS- MIT Journal of Theology (Yangon: MIT, 2009):7.\nSri Lanka aa Protestant mission sem masate pen James Chater leh a zi Ann Chater hi aa, 1812 kumin kipan uh hi. 1814 kum ciangin Mr. Sierce ngahpah uh hi. Kum 17 a sepzawh ciangin a gam England a va ciah leh lampi ah James Chater si hi, ci-in kiciamteh hi.\nAdoniram pen Yale graduate ahih bangah Tuitheh (Congregationalist) pawlpikem sia khat ahi hi.1786 kum Malden khua-ah pastor dingin a kisap ciang dong Massachusetts gamkhenah vakkawnsia sem hi.Tua kum mahin Rhode Island gamkhen Tiverton khuami Abigail Brown tawh hong kiteng uh aa, tapa nih Adoniram Judson, Elnathan leh tanu nih Abigail, Mary nei uh a, Mary ahih leh a piankum mahin sipah hi.A pawlpi sungah buaina tuamtuam leh kimuhdah-kietsatna a om ciangin 1791 kumin khawl hi. Tua khit ciangin Wenham ah Starling pound 95 tawh pastor sem kik leuleu aa, ahi zongin nuntakna hamsalua ahih manin 1799 kumin tawlnga leuleu hi. 1817 kumin a tapa ii Tuiphum upna sang ahih manin Plymouth-a om Tuiphum pawlpi ah 1826 kum a sih dong mah thuhilhin om hi. See Stacy R. Warburton, EASTWARD! The Story of Adoniram Judson (New York: Round Table Press, INC, 1937), 3-4.\nL. Helen Percy, Adoniram Judson: Apostle of Burma (USA: Gospel Trumpet Company, 1926), 21-24.\nEthel Daniels Hubbard, Ann of Ava (New York: Missionary Education Movement of United States and Canada, 1913), 62-63.\nMaung Shwe Wa, Burma Baptist Chronicle, (Yangon: Board of Publication, 1961), 8.\nIndai gama sangmang sem William Carey zong kum 7 a sep khit ciangin Krishna Pal a kici Hindu-te khat na ngah pan aa, Zogamah zong mission a kisep zawh kum 6 aphak 1905 kumin pu Thuam Hang leh Pau Suante Khristian na suakzo pan uh hi.\nFestschrift Committee, ed., Our Theological Journey: Writings in honor of Dr. Anna May Say Pa (Yangon: MIT, 2006): 117-118.\nAnn Judson tawh a neih tapa Roger Williams (1815-1816) kum khat khit ciangin sipah aa, tanu Maria Elizabeth (1825-1827) a hih leh kum nih khit ciangin si hi. Adoniram Judson kumpipa kiangah a nunung pen Pasian’ thugentheih nading phalna(torelance) ngen-aa a pai, a ciahkik madeuhin Ann Judson Amherst-ah Oct 24, 1826 ni-in na sikhin hi. Tua khit ciangin Sarah Boardman tawh 10 April, 1834 ni-in kitengkik aa, tanu-tapa giat neihpih hi. Sarah Boardman ih cih pen Karen-te lakah sangmang masapen George Dana Boardman ii zi hi aa, amah tawh ta thum a neihkhit ciangin sihsan mawk hi.Sarah zong damlo ahih manin kibawl dingin tembaw tawh America gam a ciah uh leh Dec 1, 1845 ni-in St. Helena a kici tuikhulhah si hi.\nKawlgam hong paikik madeuh June 2, 1846 ni-in Emily Chubbuck tawh kitengkik leuleu hi. Judson’ zite pen lailam siamna a nei vive hi a, a zi thumna bang novel(phuahtawm tangthu) a at siam mahmah khat ahi hi. Emily tawh Emily Frances leh Charlie nei uh a, Charlie ahih leh a suaktungin si hi. Judson zong nattun natna tawh America gamah kibawl dingin kipuakhia aa, April 12, 1850 ni-in Andaman tuipi tungah a kivui nading leitang nangawn omlo-in a it sangmang nasep leh Kawl mite hong nusia ta hi. A sih khit ciangin a zite tawm vei om lai uh aa, ahih hangin a ciahkik khit June 1, 1854 ni-in Emily Chubbuck in sihsan hi A thu kicing zaw dingin , Arabella Stuart, The Three Mrs. Judsons (Springfield: Particular Baptist Press, 1999) leh Rosalie Hall Hunt, The Judson History and Legacy(|Valley Forge: Judson Press, 2005), cih laibute sim beh in.\nReport on Judson Sunday by Myanmar Baptist Convention (July, 2009).\nRuth model cih ciangin na paina peuhah ka pai ding, na giahna ah ka giak ding (social-politicio incarnation), na mite keima mite hi dingaa, na sihna ah ka kivui ding (cultural incarnation), na pasian keima pasian (religious incarnation) cihte ahi hi. Official Report of the Centenary Baptist World Congress (2005), Birmingham, England, pp 37.\nPrevious: Dahna Pulakna : Mangpha Pa Dal Khan Mung, kum (39)\nNext: Itna maan, itna laigil\n2013 kum Asylum-seeker te tettan beiciang Card pianawnlo in laidal tawh laihtading ~ ZD


url: =Teusday, 13 May 2014\nNute' Ni hong kibawl simin, Nu neiten anute uh pahtawi lingling uh a, kei kahih leh kiukhat pan kanu phawk in, khitui naptui tawh kaki dik simsim hi. Pate' Ni hongtun simin zong, Pa neiten apate uh pahtawi lingling uh a, kei kahih leh kiukhat pan kapa phawk in, khitui naptui tawh kaki dik simsim hi.\nPawlkhat ten Nu le Pa neilo ci in hong engbawl sawnsawn uh a, ka lungtang sungah na kasak dan pen thautang tawh hong kaplum hizaw leh ka cici hi. Tukum Nute' Ni kibawl khit ciangin, Kalaymyo ah aom ka-u leh Yangon a om kanau kahopih pah hi. Amau zong kei thuak dan mah in nathuak tek uhhi.\nKei adingin, ka it mahmah kanu le kapa mel in muh theih nawnlo uh ahih manin, ka nisim nuntakna ah nu le pa banga kangaihsut ding kasanggamte bek mah ahihi. Leitung ah mipil tampi ten aneih ngei nailoh uh leh angaihsut bat loh uh Brother's & Sister's Day ci in, ka sanggamte pahtawina leh itna kapia hi.\nTua mah bangin kei sanga genthei zaw, nu le pa, sanggam cih anei vetlo, nu le pa mel a mukha ngeilo mi pawlkhat om lai uhhi. Tuate kangaih sut pih ciangin, amau zong a ut pen uh hihetlo, Singhawm Suanghawm a piang hituanlo ci in, amau ading zong ngaihsut pihna leh lung ngaihna kanei zel hi.\nZomite sungah Nu le Pa aneilai ten Nu le Pa itsiam zahtak siam ding mangngilh lo in, nisim in Nu le Pa te Ni hisak ni. Nu neilo Pa neilo tenzong I sanggamte itsiam in khual tinten ni. Nanu le Napa ten no unau ki it lingling a na vaihawm khop, nasep khop uh hong munuam mahmah uhhi.\nDal Sian Hung kiplet Thu 3teng:\n- Nang hamphatna hangin, mi asukhalo nasep "Mission" sem inla, mi suplawh nadingin hamphatna ngahsawm keizaw in!"\n- Mite' khasiat nadingin, na hauhna zangkhia kenla, mite' phattuam nadingin naneihsa, napilna leh nasiamna zek khia siam zaw in.\n- Mite' huh ding lametna tawh nalianpi nasep sangin, nang le nangin nek tawm kicing neihzawh sawm lecin mi thupi na hizaw hi.


url: =“Malacca” cih laimalgawm kizang nawnloding a, “Melaka” bek kizang tading :: ZOMI DAILY\nposted on 3 May 2017 at 9:06 pm Lomkholna: Malaysia, News, Sawltak, World\nMalaysia gamsung aom State minthangkhat ahi “Melaka” State pen Manglai in aki gelhciangin “Malacca” ci’n kigelh tawntungzaw hi.\nTuabang in akizat pen Melaka State Government in diksalo uh ahih manin, tuni Wednesday ni akipan Melaka State Executive Council in “Malacca” cih laimalgawm pen ki zangnawnlo dinga, “Melaka” cihbek kizang tading hi ci’n pulakkhia uhhi.\nNewspapers hitaleh Media tuamtuam ah akigelh ciangin “Melaka” ci’n gelhkulding hi. English tawh ahi zongin Bahasa Malaysia tawh ahi zongin, adang kampau Language tuamtuam tawh akigelh zongin “Melaka” mah ci’n gelhtektek dinghi ci’n Melaka State Secretary Datuk Seri Naim Abu Bakar in genkhia hi.\nKhuamin, State minpen atuamtuam in kigelh kawikawi ahih manin, tuapen agelh khempeuh in akibangin agelhding deihna ahihi. Laigelhna ah ahi zongin, Media khatpeuh ah pulakna ah ahi zonginn “Melaka” ci’n Standardise in gelhtekding kisam hi ci’n Statement ah khahkhia uhhi.\nAdiakdiak in English tawh akigelh Media tuamtuam te ah “Malacca” ci’n kigelhnuam phadiak a, tuapen Malay laimalgawm tawh kibanglodeuh citciat hi.\nMelaka khuapi pen UNESCO te’nzong 2008 kumin “World Heritage City” ci’n aciapteh khit uh ahihi. Tangtawn khuapi, mun thupi khat in aki ciamteh hi a, nisim in gamdangmi Foreigner Tourists tampi aphual ah hawhden uhhi.\nRelated: Malaysia, Malacca State sungah khutdawhngen ki khamcip\nHih atung a Photo penzong Melaka mualdawn ah akilam “A’Famosa Fort” akici 16th Century hunlaipek in Portuguese te lam kulhpi ahihi. Hih kulpi sungah misiangtho St. Francis Xavier ii aluanghawm tawmvei kikoih ngei kici a, tudong in ahanmun ki entheilai hi. ZD Sawltak #zomidaily\nPrevious: “Salpha” cih kammal kuppihna ~ Khup Khan Thang\nNext: Kumnih aphapan naupangno khat Pi 20 athuk hawkguam sungah kiasuk